‘Runner’ lesen memandu terima rasuah dijel sehari, denda RM17,500
Oleh MOHD SYALMIZI HAMID

15 Mac 2022, 5:38 pm
SEBERANG PERAI – Seorang lelaki yang bekerja sendiri sebagai ‘runner’ dipenjara sehari dan didenda RM17,500 selepas didapati bersalah di Mahkamah Sesyen Butterworth di sini hari ini atas tiga pertuduhan menerima rasuah membabitkan pengeluaran lesen memandu pada 2017.
Tertuduh, Mohamad Khairie Marzuki, 28, sebelum itu mengaku bersalah selepas pertuduhan dibacakan terhadapnya di hadapan Hakim Zulhazmi Abdullah.
Mengikut pertuduhan, dia didakwa secara rasuah menerima suapan wang tunai sebagai dorongan untuk pegawai badan awam di Jabatan Pengangkutan Jalan yang dikenalinya bagi mengeluarkan lesen memandu kelas B2 dan D tanpa perlu melalui ujian memandu pada 2017.
Dia didakwa mengikut Seksyen 16(a)(B) Akta Suruhanjaya Pencegahan Rasuah 2009 yang memperuntukkan hukuman penjara sehingga 20 tahun dan denda lima kali ganda jumlah nilai suapan atau RM10,000 mengikut mana lebih tinggi.
Kes berkenaan dikendalikan Timbalan Pendakwa Raya, S. Selvaranjini dan Mohammad Azlan Basri, manakala tertuduh diwakili peguam, Ahmad Zaki.
Mohamad Khairie membayar denda tersebut hari ini. Dia turut dihantar ke Penjara Seberang Perai di Jawi, Nibong Tebal di sini sejurus keputusan itu bagi menjalani hukuman penjara selama sehari. – KOSMO! ONLINE


SOP VTL dengan Singapura, Thailand dan Kemboja diseragamkan
Oleh MOHD. HUSNI MOHD. NOOR

15 Mac 2022, 5:42 pm
PUTRAJAYA – Kementerian Pengangkutan (MOT) memutuskan supaya prosedur operasi standard (SOP) kesihatan bagi Laluan Perjalanan Lengkap Vaksin (VTL) melalui pengangkutan udara antara Malaysia dengan Singapura, Thailand dan Kemboja akan diseragamkan.
Menterinya, Datuk Seri Wee Ka Siong berkata, SOP itu akan dilaksanakan berasaskan kaedah Test and Release di mana pengembara tidak perlu menunggu keputusan ujian Covid-19 semasa ketibaan lapangan terbang.
Menurutnya, pengembara hanya perlu menjalani pengambilan calitan ujian Covid-19 semasa ketibaan dan dibenarkan untuk meneruskan perjalanan ke tempat penginapan masing-masing.
“Arahan itu sepertimana yang diisytiharkan dalam aplikasi MySejahtera Perintah Pengawasan dan Pemerhatian dan pengembara kemudian akan menaiki kenderaan pengangkutan persendirian, teksi atau kereta sewa persendirian.
“Pengembara juga perlu mengasingkan diri sementara menunggu keputusan ujian Covid-19 yang akan diperolehi dalam tempoh 24 jam,” katanya menerusi satu kenyataan hari ini.
Katanya, setelah keputusan negatif diperoleh, pengembara akan dibenarkan untuk menjalankan aktiviti mereka.

Jelasnya lagi, sekiranya keputusan positif diperolehi, pengembara tersebut akan mengikuti protokol kesihatan sedia ada yang ditetapkan oleh Kementerian Kesihatan (KKM). -KOSMO! ONLINE


JAS mohon ulasan awam EIA ladang sayur, buah di Gua Musang
Oleh AMREE AHMAD

15 Mac 2022, 5:22 pm
PUTRAJAYA – Jabatan Alam Sekitar (JAS) memohon kerjasama orang awam bagi ulasan Penilaian Kesan Alam Sekeliling (EIA) untuk satu projek pertanian yang bercampur di Kelantan.
Menerusi hantaran di laman sosialnya, agensi itu memaklumkan bahawa ia melibatkan tanah berkeluasan 2,016 hektar di Mukim Ulu Nenggiri, Daerah Bertam, Jajahan Gua Musang.
“Projek ini akan mempunyai impak yang positif dan negatif terhadap alam sekeliling, tetapi langkah mitigasi telah pun dikenal pasti dan diperincikan dalam laporan EIA tersebut,” katanya.
Mengulas lanjut, JAS berkata, projek itu membabitkan cadangan pembangunan perladangan hasil tanaman dan produk asas tani di tanah yang berstatus pajakan negeri selama 99 tahun.
Tapak projek itu terletak di Lot 2438 dengan perjanjian pajakan dilakukan antara Perbadanan Pembangunan Ladang Rakyat Kelantan dan syarikat pemajunya, Kurnia Maksimal Sdn. Bhd.
Menurut JAS, penggerak projek tanaman sayur-sayuran dan buah-buahan tersebut yang beribu pejabat di Ipoh, Perak itu; mula memeterai perjanjian berkenaan pada 2 Disember 2017 lalu.

“Ia merupakan sebuah syarikat tempatan dengan perusahaan ladang tersebut bagi memenuhi permintaan sayur dan buah di pasaran tempatan serta luar negara,” jelas agensi berkenaan. – KOSMO! ONLINE


Enam negeri tidak ikut bubar DUN, jika PRU-15 diadakan segera
Oleh NOR SHAFAWATI YUP

15 Mac 2022, 4:11 pm
SEREMBAN – Pembubaran Dewan Undangan Negeri (DUN) melibatkan enam buah negeri dijangka tidak akan diadakan sekiranya Pilihan Raya Umum Ke-15 (PRU-15) diadakan dalam masa terdekat.
Menteri Besar Negeri Sembilan, Datuk Seri Aminuddin Harun berkata, keenam-enam negeri tersebut termasuk Negeri Sembilan telah berbincang mengenai perkara itu dalam Mesyuarat Majlis Raja-Raja yang diadakan di ibu negara baru-baru ini.
Bagaimanapun, Aminuddin enggan memperincikan lima buah negeri lain yang terlibat dan memaklumkan kesemua negeri berkenaan telah menyatakan hanya akan membubarkan DUN selepas penggal tamat pada tahun hadapan.
“Saya ada berbincang dengan beberapa negeri, enam negeri termasuk Negeri Sembilan semasa Mesyuarat Majlis Raja-Raja tempoh hari.
“Enam negeri mengatakan mungkin mereka (tidak membubarkan DUN) sehingga ke akhir tempoh penggal, saya tidak boleh maklumkan negeri-negeri yang mana,” katanya pada sidang akhbar di sini hari ini.
Terdahulu, Aminuddin hadir pada Majlis Penyerahan Sistem MyCare semasa Mesyuarat Majlis Tindakan Membanteras Dadah Peringkat Negeri Sembilan di sini hari ini.

Ketika ditanya sama ada enam negeri itu termasuk Selangor dan Pulau Pinang yang ditadbir oleh Pakatan Harapan, Aminuddin bagaimanapun hanya memberi isyarat ‘mungkin’ tanpa menafikan atau mengiyakan kenyataan itu.
“Yang minta (PRU-15 segera) hanya Barisan Nasional (BN), yang lain tidak minta, dan dalam BN pun ada yang minta dan ada yang tidak. Untuk makluman saya tidak bubarkan sehingga tamat tempoh penggal,” katanya. -KOSMO! ONLINE


Wanita maut dilanggar selepas tercampak keluar kereta
Oleh ABDUL RASHID ABDUL RAHMAN

15 Mac 2022, 4:43 pm
TEMERLOH – Seorang wanita maut selepas kereta yang dinaikinya terlibat dalam kemalangan dengan dua buah kenderaan di Kilometer 124, Lebuh Raya Pantai Timur (LPT) 1 di sini semalam.
Dalam kejadian berkenaan mangsa, Adzlin Zarina Mohd. Rosmizal,23, mengalami kecederaan parah selepas tercampak keluar dari kereta sebelum dilanggar sebuah kereta jenis Perodua Myvi.
Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, kejadian kira-kira pukul 12.50 tengah malam itu berlaku ketika mangsa yang menaiki kereta jenis Honda Jazz dipandu seorang lelaki dalam perjalanan dari arah Kuala Lumpur menghala ke Jerantut.
“Apabila tiba di tempat kejadian kereta jenis Honda Jazz berkenaan telah melanggar bahagian kanan belakang sebuah lori sebelum hilang kawalan serta berpusing dan terbabas di bahu jalan sebelah kiri.
“Akibat kejadian, pemandu dan penumpang kereta tercampak keluar daripada kenderaan dan pada masa sama sebuah kereta jenis Perodua Myvi melanggar penumpang yang tercampak di lorong kiri jalan,” katanya di sini hari ini.
Menurutnya, penumpang kereta yang tercampak meninggal dunia di tempat kejadian manakala pemandu kereta pula cedera di bahagian kepala dan paha.

Katanya, mangsa yang maut dibawa ke Hospital Sultan Haji Ahmad Shah (Hoshas) Temerloh untuk bedah siasat manakala mangsa yang cedera dirawat di hospital sama. -KOSMO! ONLINE


Onn Hafiz bertanggungjawab dengan Bangsa Johor, mohon tunjuk ajar Hasni
Oleh KHAIRUL MOHD. ALI

15 Mac 2022, 4:56 pm
JOHOR BAHRU – Menteri Besar Johor yang baharu, Datuk Onn Hafiz Ghazi komited untuk menggalas tanggungjawab dengan sepenuh hati dan dedikasi serta sedaya upaya demi kesejahteraan, kemakmuran negeri dan bangsa Johor.
Beliau turut memaklumkan akan sentiasa memohon khidmat nasihat daripada bekas Menteri Besar, Datuk Seri Ir. Hasni Mohammad yang jauh lebih berpengalaman berbanding dirinya.
Katanya, semoga gabungan orang berpengalaman dengan tenaga dan idealisme orang muda akan dapat membangun serta memperkukuh negeri ini agar terus disegani dan melangkah lebih jauh lagi.
“Saya juga ingin mengambil kesempatan ini untuk mengucapkan jutaan terima kasih kepada mantan Menteri Besar Johor atas segala pengorbanan, komitmen, bantuan dan daya kepimpinan beliau bagi menstabilkan negeri Johor yang kita sayangi, dan juga kepada saya secara peribadi selama ini.
“Pengorbanan beliau memberi ruang kepada orang muda bagi memimpin Johor bukan sahaja menunjukkan betapa besarnya hati dan jiwa negarawan beliau, tetapi juga membuktikan beliau meyakini peranan dan kemampuan orang muda dalam mengemudi Negeri Johor,” katanya dalam satu kenyataan, di sini hari ini.
Terdahulu, Onn Hafiz sah dilantik sebagai Menteri Besar Johor ke-19 selepas mengangkat sumpah di hadapan Sultan Johor, Sultan Ibrahim Sultan Iskandar di Balai Mengadap Istana Bukit Serene, sebentar tadi. -KOSMO! ONLINE


Onn Hafiz angkat sumpah Menteri Besar Johor ke-19
Oleh MOHD SHARKAWI LONDING

15 Mac 2022, 4:28 pm
JOHOR BAHRU – Ahli Dewan Undangan Negeri (ADUN) Machap, Datuk Onn Hafiz Ghazi mengangkat sumpah sebagai Menteri Besar Johor Ke-19 di hadapan Sultan Johor, Sultan Ibrahim Sultan Iskandar sebentar tadi.
Berangkat sama, Tunku Mahkota Johor, Tunku Ismail.
Turut hadir, Pengerusi Badan Perhubungan UMNO Negeri Johor, Datuk Seri Ir. Hasni Mohammad.
Onn Hafiz menerima surat tauliah pelantikan dan melafazkan sumpah menyandang jawatan dalam Istiadat Penyerahan Surat Tauliah dan Pengisytiharan Pelantikan Menteri Besar Johor, yang berlangsung di Balai Mengadap, Istana Bukit Serene di sini.
Beliau yang sebelum ini memegang portfolio Pengerusi Jawatankuasa Pelancongan, Belia dan Sukan Negeri Johor amat aktif dalam pergerakan generasi muda.
Onn Hafiz memenangi kerusi DUN Machap dengan meraih 11,029 undi mengetepikan tiga pencabar lain iaitu Azlisham Azahar (Perikatan Nasional), R. Sangaran (Muda) dan Datuk Dr. Sharuddin Md. Salleh (Pejuang).

Pada Pilihan Raya Negeri (PRN) Johor yang berlangsung Sabtu lalu, BN meraih kemenangan besar dengan mencatatkan kejayaan dua pertiga apabila memenangi 40 kerusi Dewan Undangan Negeri (DUN) daripada 56 kerusi. -KOSMO! ONLINE


Suri rumah didenda RM700 angkara status vaksinasi palsu
Oleh NORLIA RAMLI

15 Mac 2022, 4:34 pm
BALING – Seorang suri rumah didenda RM700 oleh Mahkamah Majistret di sini hari ini selepas mengaku bersalah memiliki status pendaftaran vaksinasi Covid-19 palsu pada tahun lalu.
Tertuduh, Noor Azni Mohd. Bakhtin, 31, membuat pengakuan itu selepas pertuduhan terhadapnya dibacakan di hadapan Hakim, Najwa Che Mat.
Pertuduhan terhadap Noor Azni dibuat mengikut Seksyen 22 (d) Akta Pencegahan dan Pengawalan Penyakit Berjangkit 1988 (Akta 342) yang memperuntukkan hukuman penjara sehingga dua tahun atau denda atau kedua-duanya, jika sabit kesalahan.
Najwa menjatuhkan hukuman denda RM700 dan memerintahkan tertuduh dipenjara selama enam bulan sekiranya tidak membayar denda tersebut. Noor Azni bagaimanapun membayar denda berkenaan.
Ketua Polis Daerah Baling, Superintendan Shamsudin Mamat berkata, dalam kejadian pada 5 Disember tahun lalu, seorang petugas kesihatan di Klinik Kesihatan (KK) Kupang membuat semakan dengan KK Kuala Ketil bagi mendapatkan kepastian mengenai status pemberian vaksin jenis CanSino kepada wanita hamil.
“Pihak KK Kuala Ketil kemudian mengesahkan bahawa vaksin jenis tersebut tidak boleh diberikan kepada individu hamil.

“Selepas siasatan dalaman dijalankan, empat laporan polis dibuat oleh petugas kesihatan KK Kupang dan Kuala Ketil yang mendapati seramai 102 individu dipercayai memiliki status vaksinasi Covid-19 palsu,” katanya dalam satu kenyataan di sini hari ini. – KOSMO! ONLINE


Onn Hafiz ziarah pusara moyang, Onn Jaafar
Oleh KHAIRUL MOHD. ALI

15 Mac 2022, 5:01 pm
JOHOR BAHRU – Menteri Besar Johor yang baharu, Datuk Onn Hafiz Ghazi meluangkan masa menziarahi kubur moyang beliau, Datuk Onn Jaafar di Makam Diraja Bukit Mahmoodiah di sini.
Beliau turut menziarahi kubur Datuk Jaafar Muhammad yang merupakan Menteri Besar Johor yang pertama, yang juga merupakan ayah kepada Onn Jaafar.
Ziarah berkenaan dibuat selepas beliau selesai dilantik selaku Menteri Besar Johor ke-19 oleh Sultan Johor, Sultan Ibrahim Sultan Iskandar di Istana Bukit Serene, di sini sebentar tadi.
Beliau melapangkan masa kira-kira 15 minit di pusara berkenaan.
Turut hadir, Pengarah Jabatan Agama Islam Negeri Johor (JAINJ), Datuk Mohd. Rofiki Shamsuddin dan Timbalan Mufti Johor, Datuk Ahmad Faisal Mohamed.
Semalam, Ahli Parlimen Sembrong, Datuk Seri Hishammuddin Hussein turut menziarahi kedua-dua pusara berkenaan.-KOSMO! ONLINE

Habis


Mahkamah batal rayuan Peter untuk pindah kes ke Kota Kinabalu
Oleh NUZULSHAM SHAMSUDDIN

15 Mac 2022, 4:18 pm
PUTRAJAYA – Mahkamah Rayuan di sini hari ini membatalkan rayuan bekas Menteri Pembangunan Infrastruktur Sabah, Datuk Peter Anthony untuk memindahkan pertuduhan berkaitan dokumen palsu berhubung kontrak penyelenggaraan sistem Mekanikal dan Elektrikal (M&E) di Universiti Malaysia Sabah (UMS) dari Mahkamah Sesyen Kuala Lumpur ke Mahkamah Sesyen Kota Kinabalu.
Keputusan sebulat suara (unanimous) itu dibuat panel tiga hakim yang diketuai Datuk Nor Bee Ariffin yang bersidang bersama-sama Datuk Ahmad Nasfy Yasin dan Datuk Mohd. Nazlan Mohd. Ghazali pada sebutan kali pertama rayuan itu.
Terdahulu semasa prosiding, Timbalan Pendakwa Raya Zakir Ashraf Zubir memohon kepada mahkamah untuk menetapkan satu tarikh lain bagi sebutan rayuan tersebut.
Bagaimanapun panel-panel hakim sebulat suara tidak menetapkan tarikh bagi sebutan sebaliknya memutuskan untuk membatalkan terus rayuan yang dikemukakan Peter selaku perayu.
Dalam prosiding hari ini peguam dan Peter, 51, tidak hadir ke mahkamah.
Mengikut pertuduhan, Peter sebagai Pengarah Urusan Syarikat Asli Jati, didakwa memalsukan surat pejabat Timbalan Naib Canselor UMS bertarikh 9 Jun 2014, dengan memasukkan penyataan palsu dengan niat digunakan untuk tujuan menipu.

Dia dituduh melakukan perbuatan itu di pejabat Ketua Setiausaha Sulit kepada Perdana Menteri, bangunan Perdana Putra, Putrajaya antara 13 Jun dan 21 Ogos 2014.
Sebelum ini pada 18 Mac tahun lalu, Mahkamah Tinggi Kuala Lumpur menolak permohonan Peter bagi memindahkan kesnya dari Mahkamah Sesyen Kuala Lumpur ke Mahkamah Sesyen Kota Kinabalu.
Pada peringkat sekarang, Mahkamah Sesyen Kuala Lumpur pada 18 Februari lalu telah menetapkan 31 Mac ini untuk mendengar hujahan lisan daripada pihak pendakwaan dan pembelaan sebelum memutuskan sama ada Peter akan disabitkan atau dilepaskan atas pertuduhan tersebut.
Ia selepas pasukan pembelaan pada tarikh itu telah menutup kesnya apabila tiga saksi pembelaan selesai memberi keterangan.
Peter yang juga bekas Naib Presiden Parti Warisan Sabah (Warisan) turut memberi keterangan dari tempat saksi pada 9 dan 10 Februari lalu. -KOSMO! ONLINE


Masalah mental pengguna dadah sintetik perlu dirawat
Oleh NOR SHAFAWATI YUP

15 Mac 2022, 4:47 pm
SEREMBAN – Masalah mental yang dihadapi oleh pengguna dadah sintetik perlu diberi perhatian dan pemulihan selain rawatan ketagihan yang boleh membawa maut jika diambil secara berlebihan.
Ketua Pengarah Agensi Anti Dadah Kebangsaan (AADK), Sutekno Ahmad Belon berkata, terdapat tiga elemen yang perlu dirawat melibatkan pengguna dadah sintetik iaitu masalah ketagihan, kesihatan dan mental.
“Penggunaan dadah sintetik secara berlebihan boleh membawa maut, sekiranya individu itu ketagih ia akan merosakkan mental, cabaran pada kita untuk memulihkan memulihkan tahap mental mereka terlebih dahulu.
“Pengguna dadah sintetik bukan setakat perlu dirawat ketagihannya tetapi masalah kesihatan dan mental yang mana ketiga-tiga sekali perlu dirawat,” katanya pada sidang akhbar di sini hari ini.
Terdahulu, beliau hadir pada Majlis Penyerahan Sistem Mycare semasa Mesyuarat Majlis Tindakan Membanteras Dadah Peringkat Negeri Sembilan di sini hari ini.
Turut hadir Menteri Besar Negeri Sembilan, Datuk Seri Aminuddin Harun.

Menurut Sutekno, lebih membimbangkan kini terdapat sesetengah pihak boleh memesan dadah sintetik seperti syabu, pil kuda dan eramin 5 melalui platform secara dalam talian tanpa perlu ada ‘port’ atau lokasi untuk menghisap dadah.
“Dadah sintetik ini sama ada dibekalkan oleh individu tertentu secara online atau pembekal itu sendiri yang menjadi penghantar barang untuk barangan terlarang tersebut,” katanya. -KOSMO! ONLINE


Kajian muka bumi penting untuk ramal banjir lebih awal
Oleh MOHAMAD NAUFAL MOHAMAD IDRIS

15 Mac 2022, 4:23 pm
SHAH ALAM – Kajian muka bumi sesebuah kawasan sedang dijalankan bagi mendapatkan data taburan terkini sebagai langkah menangani isu banjir di Selangor.
Pengerusi Jawatankuasa Tetap Infrastruktur dan Kemudahan Awam, Pemodenan Pertanian serta Industri Asas Tani negeri, Ir. Izham Hashim berkata, ini perlu dilakukan susulan terdapat beberapa kawasan telah mengalami taburan hujan yang berbeza seperti kajian yang telah dibuat oleh pihak berkaitan sebelum ini.
“Ketika insiden banjir yang berlaku pada Disember lalu, Shah Alam menerima hujan sebanyak 300 milimiter (mm) manakala Klang pula menerima 500 mm.
“Ini amat mengejutkan kerana kawasan hilir menerima hujan yang lebih tinggi berbanding di kawasan hulu, sedangkan secara asasnya kawasan hulu yang akan menerima hujan banyak berbanding hilir.
“Jadi, kita sedang membuat kajian berhubung hal ini supaya boleh buat ramalan banjir di sesebuah tempat lebih awal sebelum banjir berlaku,” katanya dalam Mesyuarat Pertama Persidangan Penggal Kelima Dewan Negeri Selangor Ke-14 Tahun 2022 di Dewan Annex, di sini, hari ini.
Beliau berkata demikian bagi mengulas pertanyaan Lau Weng San (PH-Banting) berhubung kerajaan negeri akan mengkaji semula taburan hujan di Selangor ekoran banjir yang berlaku pada pertengahan Disember tahun lalu.

Dalam perkembangan berlainan, Izham peruntukan lebih RM7 bilion diperlukan bagi menjalankan pelan jangka panjang bagi mengatasi banjir di Selangor. – KOSMO!ONLINE


Sindiket tipu tawaran kerja sasar warga Indonesia tumpas
Oleh MUHD AFIQ AL-HAFIZ MAT YUSOF

15 Mac 2022, 5:07 pm
KAJANG – Kegiatan sekumpulan individu warga tempatan menjadikan sebuah unit kondominium di sekitar Kajang sebagai pusat panggilan untuk menipu tawaran kerja akhirnya terbongkar selepas diserbu pihak berkuasa semalam.
Serbuan pada pukul 3.45 petang tersebut telah dijalankan sepasukan pegawai dan anggota dari bahagian Siasatan Jenayah Komersil, Ibu Pejabat Polis Daerah Kajang.
Ketua Polis Daerah Kajang, Asisten Komisioner Mohd. Zaid Hassan berkata, kesemua tujuh warga tempatan yang ditahan berusia dalam lingkungan 23 hingga 34 tahun dan baru beroperasi kurang seminggu.
“Siasatan awal mendapati, pusat panggilan terbabit disyaki menjalankan kegiatan penipuan tawaran kerja yang menyasarkan mangsa dari Indonesia secara dalam talian menggunakan platform e-dagang.
“Polis turut merampas pelbagai barangan dipercayai untuk kegiatan penipuan seperti 20 unit telefon bimbit pelbagai jenama dan tujuh komputer riba,” katanya dalam kenyataan di sini hari ini.
Mengulas lanjut, permohonan reman ke atas semua suspek tersebut telah dibuat di hadapan Majistret Mahkamah Kajang dan dibenarkan tahanan reman selama tiga hari bermula hari ini sehingga 17 Mac 2022 bagi membantu siasatan lanjut.

Kes disiasat di bawah Seksyen 420 Kanun Keseksaan kerana menipu dan orang ramai yang mempunyai maklumat berkaitan kegiatan pusat panggilan ini boleh menghubungi talian hotline IPD Kajang di talian 03-89114242. – KOSMO! ONLINE.


Gelandangan dipercayai dipukul hingga organ pecah
Oleh DIYANATUL ATIQAH ZAKARYA

15 Mac 2022, 3:21 pm
MELAKA – Seorang gelandangan dipercayai dipukul sehingga parah termasuk organ dalamannya pecah di Jalan Pesisiran Bunga Raya, di sini, awal pagi tadi.
Dalam kejadian kira-kira pukul 7.20 pagi itu, mangsa yang berusia lingkungan 40-an ditemui oleh orang awam di kaki lima dalam keadaan berlumuran darah.
Ketua Polis Daerah Melaka Tengah, Asisten Komisioner Christopher Patit berkata, sepasukan polis telah ke lokasi untuk membuat pemeriksaan dan menjumpai mangsa dalam keadaan tidak sedarkan diri.
Katanya, mangsa kemudian telah dikejarkan ke hospital kerana mengalami pendarahan teruk dengan beberapa kesan kecederaan di muka.
“Mangsa telah dibawa ke hospital dengan menaiki ambulans dan berdasarkan laporan perubatan, organ dalaman perutnya pecah selain pendarahan di kepala serta bibir koyak.
“Setakat ini kita belum dapat mengesan identiti mangsa, namun kita percaya lelaki terbabit adalah gelandangan di kawasan tersebut,” katanya.

Mengulas lanjut beliau berkata, pihaknya sedang mendapatkan sistem televisyen litar tertutup (CCTV) daripada premis berhampiran.
“Kita percaya mangsa telah dipukul, namun belum dapat mengesahkannya lagi. Setakat ini kita dapat maklumat terdapat dua lelaki yang sering dilihat bersama mangsa dan meminta individu terbabit atau saksi lain tampil untuk membantu siasatan,” katanya. -KOSMO! ONLINE


Selangor hasrat keluarkan kad pengesahan lengkap vaksinasi
Oleh MOHAMAD NAUFAL MOHAMAD IDRIS

15 Mac 2022, 3:56 pm
SHAH ALAM – Kerajaan negeri berhasrat mahu mengeluarkan kad pengesahan lengkap vaksinasinya kepada rakyat Selangor yang sudah divaksinasi sepenuhnya.
Pengerusi Jawatankuasa Tetap Kesihatan Awam, Perpaduan, Pembangunan Wanita dan Keluarga, Dr. Siti Mariah Mahmud berkata, cadangan tersebut selepas mendakwa pihak pengendali MySejahtera mengenakan caj bagi mengeluarkan sijil di dalam aplikasi MySejahtera.
“Kita tidak dimaklumkan mengenai hal caj ini daripada pihak MySejahtera sebelum ini dan tidak adil untuk mereka buat macam ini.
“Bagaimanapun, rundingan lanjut diantara pihak kerajaan negeri dan pihak terbabit berhubung perkara ini sedang berlangsung,” katanya dalam Mesyuarat Pertama Persidangan Penggal Kelima Dewan Negeri Selangor Ke-14 Tahun 2022 di Dewan Annex, di sini, hari ini.
Beliau berkata demikian bagi menjawab soalan Jamaliah Jamaluddin (PH-Bandar Utama) berhubung isu terdapat beberapa rakyat negeri itu yang masih belum mendapat sijil vaksinasi meskipun sudah lengkap divaksinasi.
Sementara itu, Siti Mariah mememberitahu, kerajaan negeri masih mempunyai 63,132 dos vaksin Sinovac ketika ini dengan tarikh luput kesemua dos tersebut adalah pada tahun depan.

“Kerajaan negeri akan meneruskan program Vaksin Selangor (SelVAX) yang termasuk program SelVAX Kids, iaitu program pemberian vaksin kepada kanak-kanak berumur lima tahun.
“Rakyat Selangor akan diberikan keutamaan untuk mendapatkan baki dos ini, memandangkan warga asing boleh mendapatkan vaksin SelVAX Industri,” katanya. -KOSMO!ONLINE


Wanita kecewa kereta dipecah masuk, dokumen mendiang ayah dicuri
Oleh KOSMO!

15 Mac 2022, 3:25 pm
PETALING JAYA – Susulan keadaan ekonomi yang masih tidak menentu ketika ini, ramai sanggup bertindak agresif sehingga berani melakukan jenayah demi mendapatkan wang.
Terbaharu, seorang guru, Ellye Ornella Ramuald berkongsi pengalamannya apabila menjadi mangsa kecurian setelah kereta yang ditinggalkan di ruangan parkir sebuah pusat membeli belah di Sabah telah dipecah masuk oleh individu lain, semalam.
Apa yang lebih menyedihkan adalah dokumen penting berkaitan mendiang bapanya turut diambil oleh pencuri dalam insiden tersebut.
Menurut Ellye, kesedihan meratapi pemergiaan bapanya pada sebulan lalu masih dirasai dan kini dia diuji sekali lagi dengan kejadian yang tidak diduga itu.
“Sebulan sehari selepas dugaan bapa dipanggil Tuhan, hari ini datang lagi ujian untuk saya.
“Selama ini saya hanya dengar atau baca berita pasal kereta kena pecah masuk, semalam terjadi dengan saya pula.

“Saya datang Imago dengan tiga orang kawan saya, sekitar pukul 3.45 petang, kami parkir di tingkat tiga, L3-184 dan antara kawasan parkir yang dekat dengan pintu masuk Imago,” katanya menerusi hantaran di Facebook hari ini.
Tambah Ellye, kejadian tersebut hanya disedari selepas dia dan tiga rakannya yang lain selesai berkunjung ke pusat beli-belah berkenaan.
Selepas diperiksa, cermin kereta pada bahagian penumpang belakang telah dipecahkan dan sebuah bakul berisi segala dokumen penting mendiang bapanya juga lesap.
“Apabila periksa kereta ada satu benda yang hilang, bakul putih berbunga merah jambu yang berisi dokumen penting yang berkaitan dengan urusan mendiang bapa saya. Saya baru siap berurusan di KWSP, itulah saya bawa bakul itu bersama-sama saya.
“Silap saya juga sebab bakul itu saya letak dalam kereta, tapi siapa yang sangka, benda ini terjadi dan sebagai pengajaran, bawa la apa-apa yang penting bersama kalau jalan, jangan biarkan dalam kereta,” ujarnya.
Sehubungan itu, dia memaklumkan laporan polis telah dibuat dan menyerahkan kepada mereka untuk jalankan siasatan lanjut. – KOSMO! ONLINE


5,571 perwakilan bakal gegarkan PAU 2021
Oleh MOHD RASDAN AHMAD

15 Mac 2022, 3:29 pm
KUALA LUMPUR – Seramai 5,571 perwakilan bakal menggegarkan Pusat Dagangan Dunia Kuala Lumpur (WTCKL) apabila Perhimpunan Agung UMNO membuka tirainya bermula esok.
Daripada jumlah tersebut, seramai 959 orang perwakilan akan menyertai Perhimpunan Agung Pergerakan Wanita UMNO, 971 perwakilan menghadiri Perhimpunan Agung Pergerakan Pemuda manakala 961 perwakilan terlibat pada Perhimpunan Agung Pergerakan Puteri.
Menambahkan kemeriahan 61 perwakilan Mahasiswa Nasional juga akan turut terlibat pada PAU kali ini bagi menyaksikan kegemilangan himpunan terbabit kali ini.
Di sebalik kegamatan yang bakal disaksikan bermula esok sehingga 19 Mac nanti, prosidur operasi standard (SOP) turut menjadi keutamaan penganjurannya apabila kesemua perwakilan yang hadir perlu lengkap vaksinasi.
Bagaimanapun, PAU kali ini diibarat seperti permulaan kembalinya momen kemegahan yang begitu sinonim dengan penganjurannya apabila sepenuhnya dianjurkan secara fizikal.
Dalam pada itu, prestasi yang dilakar UMNO dan Barisan Nasional (BN) serta hala tuju Muafakat Nasional (MN) yang dirintis bersama Pas dijangka akan menjadi antara isu yang diangkat perwakilan pada PAU kali ini.

Selain itu, perhimpunan berkenaan turut menjadi platform terpenting parti politik terbesar Melayu itu untuk membincangkan dan mengatur strategi bagi menghadapi Pilihan Raya Umum Ke-15 (PRU15) akan datang. – KOSMO! ONLINE.


Lokasi pencarian pendaki warga emas diperluas
Oleh ZAKI SALLEH

15 Mac 2022, 4:05 pm
IPOH – Lokasi pencarian kini diperluaskan kira-kira 2.5 kilometer (km) bagi mengesan pendaki warga emas yang dikhuatiri hilang di Puncak Jelapang di sini.
Kehilangan mangsa, Lau Sam, 84, disedari ahli kumpulannya sekitar pukul 6.30 petang Jumaat setelah didapati tidak tiba di kaki bukit.
Jurucakap Jabatan Bomba dan Penyelamat (JBPM) negeri Perak berkata, operasi disambung pada pukul 9 pagi tadi melibatkan 28 anggota termasuk Unit K9.
“Operasi diteruskan dengan dua pasukan iaitu bagi sektor A merangkumi jarak pencarian diperluaskan sejauh 2.5km dan kawasan mangsa dipercayai jatuh.
“Sektor B pula meliputi kawasan cerun dan tebing tinggi. Operasi pencarian masih dijalankan,” ujarnya.
Sehingga tengah hari tadi tiada sebarang petunjuk ditemui oleh anggota penyelamat yang turut disertai pasukan Multi Skill Team (MUST) JBPM. – KOSMO! ONLINE


Jasa 9 Wira Oren selongkar sampah cari barang kemas dihargai MBSP
Oleh NORUL AKMA MOHD.ZAIN

15 Mac 2022, 3:45 pm
SEBERANG PERAI – Sembilan pekerja am yang juga digelar Wira Oren yang membantu seorang wanita mencari barang kemas miliknya di bawah timbunan 4 tan sampah pada bulan lalu menerima penghargaan daripada Majlis Bandaraya Seberang Perai (MBSP) hari ini.
Mereka menerima sijil penghargaan daripada Datuk Bandar MBSP, Datuk Azhar Arshad pada majlis Perhimpunan Korporat Bandaraya di Menara Bandaraya MBSP di Bandar Perda, Bukit Mertajam di sini.
Azhar berkata, ia sebagai menghargai pengorbanan kakitangan berkenaan yang menunjukkan integriti tinggi semasa menjalankan tugas dan galakan kepada petugas lain.
“Atas dasar amanah dan simpati, mereka berusaha dengan sepenuh tenaga mencari barang kemas itu sebelum dijumpai semula dalam longgokan sampah seberat 4 tan dalam tempoh dua jam.
“Saya berharap lebih ramai warga MBSP tidak hanya Wira Oren yang menunjukkan sikap seperti ini. Saya bangga kerana anda semua adalah sebahagian daripada keluarga MBSP,” katanya.
Tambah Azhar, MBSP amat memberi perhatian serius terhadap masalah integriti dan etika dalam kalangan warga kerja MBSP tanpa mengira barisan pembuat dasar, pentadbiran dan pengurusan tertinggi mahupun peringkat pelaksana.

Terdahulu, akhbar baru-baru ini melaporkan seorang anggota polis wanita menarik nafas lega apabila berjaya menemui semula dompet berisi barang kemas miliknya sepas secara tidak sengaja membuangnya bersama lampin pakai buang ke dalam tong sampah di Kuarters Balai Polis Telok Ayer Tawar, Butterworth di sini.
Penemuan itu hasil bantuan Wira Oren yang secara sukarela berusaha mencari semula dompet berkenaan di bawah timbunan sampah di Depo Operasi Pembersihan Tasek Gelugor di sini selepas menerima aduan wanita itu. – KOSMO! ONLINE


Tiada keperluan tukar nama George Town, Butterworth
Oleh SAFINA RAMLI

15 Mac 2022, 3:38 pm
GEORGE TOWN – Kerajaan negeri berpendirian bahawa tiada keperluan untuk nama bandar George Town dan Butterworth yang dinamakan oleh penjajah ditukar kembali kepada nama asalnya.
Pengerusi Jawatankuasa Pelancongan dan Ekonomi Kreatif negeri, Yeoh Soon Hin berkata, ini kerana nama George Town telah digunakan lebih 200 tahun dan telah dikenali oleh masyarakat negara ini dan di luar negara.
“Saya tidak nampak apa-apa justifikasi untuk kita menukarnya kerana George Town telah terkenal sejak lama di seluruh dunia.
“Tiada keperluan untuk penukaran nama kerana ia adalah saranan segelintir pihak sahaja,” katanya pada sidang akhbar di sini hari ini.
Sebelum ini, Profesor Sejarah Sosial dan Intelektual di Institut Ketamadunan dan Pemikiran Islam Antarabangsa (Istac), Universiti Islam Antarabangsa Malaysia (UIAM), Prof. Datuk Dr. Ahmad Murad Merican mencadangkan tempat-tempat yang dinamakan oleh penjajah perlu diubah kerana ia sebenarnya memadam sejarah awal tempat tersebut.
Sebelum zaman penjajahan British, George Town di bahagian pulau terkenal dengan nama Tanjong Penaga, manakala Butterworth di Seberang Perai dipanggil sebagai Bagan.

Dalam perkembangan lain, Soon Hin berkata, Pulau Pinang bersedia untuk menerima kemasukan pelawat dari Singapura menerusi program Laluan Perjalanan Lengkap Vaksin (VTL) udara antara Singapura dan Pulau Pinang esok.
“VTL Pulau Pinang dan Singapura akan melibatkan penerbangan harian syarikat penerbangan antaranya Malaysia Airlines, Air Asia, Singapore Airlines dan Scoot Tigerair,” katanya. – KOSMO! ONLINE


Tewas 137 undi, calon BN buat laporan polis
Oleh MOHAMAD FAIZAL HASHIM

15 Mac 2022, 3:34 pm
KULAI – Tewas dengan 137 undi, Barisan Nasional (BN) menuntut Suruhanhaya Pilihan Raya (SPR) melakukan pengiraan semula kertas undi di kerusi Dewan Undangan Negeri (DUN) Bukit Batu pada Pilihan Raya Negeri (PRN) Johor, Sabtu lalu.
Calon BN di DUN Bukit Batu, S. Suppayah berkata, pihaknya akan menggunakan saluran perundangan berhubung perkara itu kerana dipercayai berlaku ketirisan semasa proses pengiraan undi dilakukan.
Beliau yang juga Ahli Majlis Tertinggi MIC Pusat memberitahu, pengiraan semula itu perlu dilakukan kerana terdapat sejumlah besar kertas undi yang ditolak.
“Saya dimaklumkan ejen kira undi, terdapat banyak bantahan dan sepatutnya kertas undi boleh diterima. Tetapi bila ada bantahan daripada PKR, mereka (SPR) tolak semula kertas undi itu.
“Daripada asas itu, kami kurang senang dengan apa yang berlaku, jadi kami lihat menerusi perundangan mahkamah sahaja dilihat boleh menyelesaikan perkara ini,” katanya pada sidang akhbar selepas membuat laporan polis berhubung perkara itu di Ibu Pejabat Polis Daerah (IPD) Kulai, di sini hari ini.
Pada PRN Johor, Sabtu lalu, Suppayah yang juga Ketua MIC Bahagian Kulai tewas kepada calon PKR, Chiong Sen Sern di kerusi DUN Bukit Batu dengan majoriti 137 undi selepas beberapa kali pengiraan undi dilakukan.

Sen Sern berjaya memenangi kerusi itu dengan jumlah undi sebanyak 9,439, menewaskan Supayyah yang memperoleh 9,302 undi. -KOSMO! ONLINE


PSUAM gesa SPRM siasat penglibatan Mohd. Nazlan dengan 1MDB
Oleh EDDY AQMAL MOHAMED HAMIDI

15 Mac 2022, 3:50 pm
PUTRAJAYA – Persatuan Sahabat Ulul Amri Malaysia (PSUAM) menggesa satu siasatan dijalankan ke atas Hakim Mahkamah Rayuan, Datuk Mohd. Nazlan Mohd. Ghazali berhubung penglibatannya dalam kes kontroversi 1 Malaysia Development Berhad (1MDB) dan kenaikan pangkat beliau yang didakwa sebagai meragukan.
Pengerusinya, Syed Muhammad Imran Syed Abdul Aziz berkata, pihaknya menggesa Suruhanjaya Pencegahan Rasuah Malaysia (SPRM) menjalankan siasatan tersebut susulan penularan beberapa dokumen bertarikh 7 Mac lalu di sebuah portal tempatan.
“Dokumen tersebut dipercayai telah disediakan oleh Mohd. Nazlan, iaitu hakim Mahkamah Tinggi yang dinaikkan pangkat menjadi hakim Mahkamah Rayuan selepas menjatuhkan hukuman bersalah terhadap bekas Perdana Menteri, Datuk Seri Najib Tun Razak berhubung penglibatannya dalam kes melibatkan dana SRC International.
“Dokumen itu merupakan minit mesyuarat Group Management Credit Comittee (GMCC) Maybank yang telah bersidang pada 7 Mac 2012 di Kuala Lumpur berkenaan permohonan 1MDB untuk mendapatkan ‘bridging loan’ jangka pendek sebanyak RM6.17 bilion,” katanya ketika ditemui di pekarangan Ibu Pejabat SPRM di sini hari ini.
Menurut beliau, permohonan tersebut adalah bagi membiayai pengambilalihan keseluruhan ekuiti Tanjung Energy Group (TEG) iaitu sebuah syarikat yang mempunyai lapan buah ‘independent power plan’ (IPP).
“Selain itu, kami juga menuntut SPRM menyiasat kenaikan mendadak pangkat seorang hakim junior seperti Mohd. Nazlan menjadi hakim mahkamah rayuan kerana orang awam melihatnya sebagai suatu imbuhan menjadi hakim yang mensabitkan Datuk Seri Najib dalam kes SRC Internatiuonal yang secara terang-terangan dicemari konflik kepentingan.

“Jika perkara ini disiasat dan didapati benar, bagaimana seorang hakim yang ada penglibatan langsung dalam 1MDB boleh mengendalikan kes sebesar itu. Ia satu konflik kepentingan yang besar dan jika beliau terlibat, maka kes ini harus dibicarakan semula atau dibuang terus,” ujar beliau.
Tambah Syed Muhammad Imran, Mahkamah Rayuan adalah berpandukan hukuman ditetapkan Mahkamah Tinggi, jadi jika hakim Mahkamah Tinggi didapati ada melakukan kesalahan yang besar kes tersebut harus dibicarakan semula dan hukuman ke atas Najib harus dibatalkan.
Terdahulu, Syed Muhammad Imran bersama beberapa lagi individu dilihat hadir ke Ibu Pejabat SPRM di sini kira-kira pukul 11 pagi bagi membuat laporan berhubung dakwaan tersebut. – KOSMO! ONLINE


Onn Hafiz dilantik Menteri Besar ke-19
Oleh MOHD SHARKAWI LONDING

15 Mac 2022, 4:00 pm
JOHOR BAHRU – Ahli Dewan Undangan Negeri (ADUN) Machap, Datuk Onn Hafiz Ghazi sah dilantik Menteri Besar Johor ke-19.
Sultan Johor, Sultan Ibrahim Sultan Iskandar berkenan menyempurnakan Istiadat Angkat Sumpah Menteri Besar itu di Istana Bukit Serene kira-kira pukul 3 petang hari ini.
Namun masih belum ada kenyataan rasmi daripada mana-mana pihak berhubung pelantikan itu.
Kenderaan rasmi Menteri Besar jenis Audi bernombor pendaftaran JRB 1 kelihatan meninggalkan pekarangan istana kira-kira pukul 3.37 petang.
Onn Hafiz turut sempat melambai tangan kepada pengamal media yang ketika itu menunggu dalam keadaan hujan.
Sejak semalam, isu pemilihan Menteri Besar Johor yang baharu menjadi bualan hangat dalam kalangan rakyat dan juga parti politik susulan terdapat tiga nama disebut-sebut bakal memegang jawatan itu.

Ketiga-tiga mereka ialah bekas Menteri Besar, Datuk Seri Ir. Hasni Mohammad; bekas Pengerusi Jawatankuasa Pelancongan, Belia dan Sukan negeri, Datuk Onn Hafiz Ghazi, dan Ahli Majlis Kerja Tertinggi UMNO, Datuk Dr. Puad Zarkashi.
Onn Hafiz, 44, adalah individu paling hampir dengan spekulasi tersebut kerana beliau merupakan pemimpin muda dan berpengalaman sebagai Ahli Majlis Mesyuarat Kerajaan Negeri ketika pentadbiran Hasni sejak Mac 2020.
Malah, teka-teki itu semakin terjawab apabila Hasni dalam kenyataan lewat petang semalam memaklumkan beliau mencadangkan pucuk pimpinan parti memilih orang muda untuk memimpin Johor yang disifatkan mampu memberikan idea dan sumbangan bermakna dalam pembangunan Johor.
Ahli Dewan Undangan Negeri (ADUN) Machap yang juga bekas Pengerusi Jawatankuasa Pelancongan, Belia dan Sukan itu antara calon muda yang memenangi Pilihan Raya Negeri (PRN) Johor, Sabtu lalu. -KOSMO!
ONLINE


THT mudah atasi skuad pembangunan 6-2
Oleh TENGKU DANISH BAHRI TENGKU YUSOFF

16 Mac 2022, 8:41 pm
KUALA TERENGGANU – Pasukan Hoki Terengganu (THT) mudah mengatasi skuad pembangunan negara 6-2 dalam aksi Liga Hoki Malaysia (MHL) di Stadium Hoki Majlis Bandaraya Kuala Terengganu di sini hari ini.
Pemain tengah, Akhimullah Anuar Esook dan Muhammad Firdaus Omar membuka tirai jaringan THT pada minit ketiga dan kelapan sebelum Sufi Ismat Rohulamin (m-23) meletakkan kedudukan 3-0 ke bilik persalinan.
THT semakin selesa apabila Noor Firdaus Rosdi menyambung pukulan Mohd. Fitri Saari dari sebelah kiri dan menewaskan penjaga gol pelawat buat kali keempat pada minit ke-47.
Kurang seminit selepas itu, giliran Mohd. Fitri muncul sebagai penjaring dengan mudah melepasi pertahanan skuad pembangunan negara untuk meletakkan tuan rumah mendahului lima gol tanpa balas.
Pelawat kemudian merapatkan jurang setelah Mohammad Shafiq Abdullah menyudahkan bola muntah daripada percubaan awal yang dinafikan penjaga gol THT, Hazrul Faiz Ahmad Sobri.
Dua minit selepas itu, Akhimullah menjaringkan gol kedua peribadi dan keenam pasukannya selepas menyambar hantaran Mohd. Fitri untuk menambah derita skuad muda negara.

Jaringan Muhamad Salman Sudirman pada minit ke-58 meletakkan THT selesa dengan kemenangan 6-2. – KOSMO! ONLINE


Temui ajal ketika sedang makan pisang goreng
Oleh KOSMO!

16 Mac 2022, 10:00 pm
JAKARTA- Seorang wanita di Sukabumi, Jawa Barat menemui ajal ketika sedang menikmati pisang goreng di sebuah gerai tepi jalan, lapor laman Suara.com, semalam.
Kejadian itu menjadi tular apabila seorang saksi sempat merakam insiden tersebut dan memuat naik video di media sosial.
Berdasarkan paparan video, mangsa bersama suaminya sedang menikmati snek jalanan sekitar pukul 12.40 tengah hari (waktu tempatan).
“Kejadian berlaku di depan mata saya. Wanita itu sedang mengunyah pisang goreng sebelum rebah dan akhirnya meninggal dunia.
“Semuanya berlaku dengan pantas dan secara tiba-tiba,” ujar saksi.
Menurut saksi, ambulans telah dipanggil ke tempat kejadian dan mangsa sempat dibawa ke hospital sebelum disahkan meninggal dunia.

Ketua Kampung Mekarsari, Udon mengesahkan mangsa ialah salah seorang  penduduk desa tersebut.
“Ya, mangsa berusia 55 tahun dan memiliki sejarah penyakit jantung.
“Jenazahnya sudah dibawa ke rumah mayat dan bakal dikebumikan oleh ahli keluarga,” jelas Udon. – Agensi


Tok Mat beri peringatan UMNO belum pulih sepenuhnya
Oleh ZULKIFLI MANZOR

16 Mac 2022, 10:41 pm
PETALING JAYA – UMNO belum pulih sepenuhnya daripada hukuman keras bangsa Melayu pada tahun 2018 biarpun menang besar dalam Pilihan Raya Negeri (PRN) Melaka dan Johor.
Timbalan Presiden UMNO, Datuk Seri Mohamad Hasan berkata, UMNO mesti meneroka usaha kembali menjadi wakil politik bangsa Melayu yang benar-benar diyakini orang Melayu.
“UMNO mesti mempunyai strategi dan sasaran yang jelas. Pertama, menjadi parti politik terkuat dan paling dominan di Malaysia.
“Telah tiba masa semua orang Melayu kembali ke pangkuan UMNO. Kedua, memenangi pilihan raya dengan majoriti besar untuk membentuk kerajaan stabil.
“Ketiga, UMNO mesti menampilkan pimpinan kerajaan yang mendapat mandat padu, berwibawa dan mampu memacu pembangunan Malaysia dengan lebih berganda,” katanya.
Beliau berkata demikian pada Perasmian Perhimpunan Agung Wanita, Pemuda dan Puteri UMNO di Pusat Dagangan Dunia Kuala Lumpur (WTCKL) malam ini.

Mohamad berkata, strategi keempat adalah mengurus generasi millineal kerana hingga sekarang belum ada petanda jelas bahawa UMNO telah meyakinkan mereka.
Menurut beliau, strategi terakhir adalah mengurus harapan orang Melayu yang semakin ‘sosphiticated’ hasil urbanisasi dan modenisasi.
Bagaimanapun, katanya, UMNO belum pulih sepenuhnya, tetapi telah mula kembali menguat untuk memberi saingan terkuat dalam Pilihan Raya Umum (PRU) akan datang.
“Semuanya hasil dari ikhtiar kita untuk menguatkan kembali parti. Kita membuktikan pada semua bahawa kita bukan itik patah kali.
“Kita mungkin tercedera, tetapi masih boleh berjalan dan berlari. UMNO akan terus menjadi kaki dan tangan kepada rakyat,” tegasnya.
Mohamad seterusnya berkata, Barisan Nasional (BN) boleh menang PRU Ke-15 (PRU-15) kerana prestasi Pakatan Harapan (PH) dan Perikatan Nasional (PN) sangat berbeza dengan BN.
Kata beliau, agenda lawan BN tidak diasaskan kepada realiti semasa dan pencapaian mereka adalah gambaran jelas ‘kerajaan kakistokrasi’ (kerajaan yang gagal).
Tambah beliau, UMNO malah kini paling ke hadapan dalam penyertaan besar-besaran calon baharu, memperjuangkan akta khas mencegah lompat parti dan Undi18.
Justeru, beliau menggariskan beberapa persiapan UMNO untuk berdepan PRU-15 termasuk menampilkan kemajmukan dan kepelbagaian bagi meyakinkan segmen bukan Melayu.
Ujar beliau, strategi kedua adalah UMNO mesti melebarkan sokongan dalam kalangan Melayu bandar dan ketiga, UMNO memerlukan ‘visi yang konkrit’ untuk Malaysia.
“Keempat, kita harus memutuskan secara strategik, siapa yang kita mahu ajak berpakat dan formula perkongsian kuasa yang bagaimana harus kita tawarkan.
“Yang pasti kita tidak akan mengajak berpakat parti yang secara terang-terangan ditubuhkan untuk menggantikan UMNO. Apalagi DAP dengan agenda cauvinismenya,” tegasnya lagi. – KOSMO! ONLINE


Bangsa Melayu paling terhimpit akibat pandemik
Oleh ZULKIFLI MANZOR

16 Mac 2022, 9:40 pm
PETALING JAYA – Bangsa Melayu paling terhimpit disebabkan pandemik Covid-19 serta kedudukan politik dan ekonomi yang tidak memberangsangkan.
Timbalan Presiden UMNO, Datuk Seri Mohamad Hasan berkata, terdapat beberapa indikator penting menunjukkan bangsa Melayu sangat terhimpit waktu ini.
Menurut beliau, indikator pertama sebanyak 90 peratus usahawan Bumiputera termasuk perusahaan kecil dan sederhana (PKS) berdepan risiko kegagalan perniagaan dan muflis.
Perhimpunan Agung Wanita, Pemuda dan Puteri UMNO di Pusat Dagangan Dunia Kuala Lumpur, Kuala Lumpur malam ini. -MUHAMAD IQBAL ROSLI
“Kedua, ekuiti korporat Bumiputera amat rendah pada 17.2 peratus pada 2021 berbanding 23 peratus pada 2011 dan 19.3 peratus (1990).
“Ketiga, wang simpanan persaraan semakin susut susulan pengeluaran wang melalui inisiatif i-Lestari, i-Sinar dan i-Citra,” katanya.
Beliau berkata demikian pada Perasmian Perhimpunan Agung Wanita, Pemuda dan Puteri UMNO di Pusat Dagangan Dunia Kuala Lumpur (WTCKL) di sini malam ini.

Mohamad berkata, kadar kemiskinan mutlak Bumiputera juga diunjur terus meningkat kepada 12 hingga 15 peratus pada 2022 akibat peningkatan kos sara hidup.
Kata beliau, indikator keempat adalah kadar pengangguran Bumiputera meningkat kepada 4.5 peratus pada suku tahun keempat 2021 iaitu seramai 416,500 orang.
Tegas beliau, semua kesusutan itu sangat membimbangkan dan UMNO yang berikrar sebagai pembela orang Melayu tidak boleh sekadar berpeluk tubuh.
“Sebagai parti teras bangsa Melayu, kemaslahatan orang Melayu adalah kemaslahatan UMNO. Kemerosotan orang Melayu adalah kemerosotan UMNO,” katanya. – KOSMO! ONLINE


Anak lembu lahir dengan 2 mulut, 3 mata
Oleh KOSMO!

16 Mac 2022, 9:00 pm
JAKARTA – Penduduk sebuah kampung di Daerah Puger, Jawa Timur dikejutkan dengan kelahiran seekor anak lembu yang dilahirkan dengan mempunyai dua mulut dan tiga mata, lapor laman berita Suara.com.
Pemiliknya, Saiful Bahri telah mengesahkan perkara tersebut dengan menyatakan bahawa lembunya lahir dalam keadaan songsang, iaitu bahagian punggungnya keluar terlebih dahulu.
Penduduk sekitar dilaporkan berduyun-duyun pergi ke rumah Saiful Bahri untuk melihat sendiri keadaan lembu yang dilahirkan dengan ciri-ciri aneh itu.
“Bukan kepala, sebaliknya punggungnya yang keluar dahulu. Alhamdulillah, ia lahir dengan selamat selepas mendapat bantuan,’’ kata Saiful Bahri.
Walaupun dilahirkan sedemikian, lelaki itu tetap berharap agar anak lembu itu boleh hidup lama.
“Inilah kehendak Allah. Saya berharap ia boleh bertahan dan sihat sampai besar,’’ katanya. – Agensi


Jho Low, bapa dihalang lupus aset lebih AS$1 bilion
Oleh NUZULSHAM SHAMSUDDIN

16 Mac 2022, 9:17 pm
KUALA LUMPUR – 1Malaysia Development Berhad (1MDB) dan satu anak syarikatnya memperoleh perintah injunksi daripada Mahkamah Tinggi di sini untuk menghalang ahli perniagaan dalam buruan, Low Taek Jho atau Jho Low melupus atau mengurangkan nilai mana-mana asetnya di Malaysia berjumlah AS$1.03 bilion.
Hakim Hayatul Akmal Abdul Aziz membuat keputusan itu semalam selepas membenarkan permohonan injunksi mareva ex-parte (sebelah pihak) yang dipohon 1MDB dan Global Diversified Investment Company Limited yang merupakan plaintif pertama dan kelima dalam kes saman 1MDB terhadap Jho Low, bapanya serta beberapa individu lain.
Berdasarkan dokumen yang diperoleh media, bapa Jho Low, Tan Sri Larry Low Hock Peng turut dihalang daripada mengalihkan, melupus atau mengurangkan nilai mana-mana asetnya di Malaysia berjumlah AS$401.5 juta.
Sekiranya memerlukan lebih daripada jumlah itu, mereka perlu mendapatkan kebenaran bertulis daripada peguam 1MDB dan Global Diversified.
Perintah itu juga menyatakan Jho Low dan bapanya mestilah membuat pendedahan secara bertulis kepada 1MDB dan Global Diversified berhubung aset mereka pada nilai jumlah sama, sama ada di dalam atau di luar negara, di bawah namanya sendiri atau tidak dan milikan secara tunggal atau bersama defendan lain.
Mereka hendaklah memberikan nilai, lokasi serta segala maklumat aset dan maklumat itu perlu disahkan melalui suatu afidavit dan disampaikan kepada peguam plaintif pertama dan kelima dalam masa 14 hari selepas perintah tersebut disampaikan kepada peguam mewakili dua beranak berkenaan.

Perintah itu berkuat kuasa sehingga mahkamah mendengar permohonan injunksi inter-parte (dua pihak) pada 29 Mac ini.
Injunksi mareva adalah perintah menghalang seseorang daripada melupuskan harta sementara kes sedang berjalan selain injunksi itu juga mengehadkan Jho Low dan bapanya mengeluarkan wang tidak melebihi RM20,000 sebulan setiap seorang, yang diperlukan mereka untuk perbelanjaan sara hidup serta perbelanjaan guaman.
Dalam pada itu, peguam Tetuan Skrine yang mewakili 1MDB ketika dihubungi mengesahkan keputusan mahkamah tersebut.
Pada 7 Mei 2021, 1MDB dan empat anak syarikatnya iaitu Global Diversified, 1MDB Energy Holdings Limited, 1MDB Energy Limited dan 1MDB Energy (Langat) Limited memfailkan saman AS$3.7837 bilion terhadap Jho Low, bapanya, ibunya Puan Sri Goh Gaik Ewe, kakaknya May Lin, adik lelakinya Taek Szen serta rakan sekutunya, Eric Tan Kim Loong. – KOSMO! ONLINE


Onn Hafiz tak percaya dilantik MB Johor
Oleh NUR NABILAH RAHMAT

16 Mac 2022, 8:47 pm
KLUANG – Ahli Dewan Undangan Negeri (ADUN) Machap, Datuk Onn Hafiz Ghazi menyatakan beliau seakan tidak percaya apabila dilantik menjadi Menteri Besar (MB) Johor yang baharu.
Onn Hafiz berkata, tidak terlintas dalam pemikirannya kerana di peringkat kepimpinan, mantan MB Datuk Hasni Mohammad adalah pemimpin yang jauh lebih hebat dan memiliki banyak pengalaman selain mempunyai banyak visi dan misi.
“Sesungguhnya saya hendak merakamkan setinggi-tinggi penghargaan kepada Yang Berhormat Datuk Hasni ADUN Benut yang sudah berjuang habis-habisan untuk memungkinkan memastikan kemenangan yang cukup besar di Johor ini.
“Beliau memimpin di Johor, kita (BN) bersyukur Alhamdulillah dapat 40 daripada 56 kerusi suatu pencapaian yang lama kita tak dapat.
“Di bawah kepimpinan beliau, kita menang dengan majoriti cukup selesa. Pada majlis angkat sumpah di depan Duli Yang Maha Mulia Tuanku Sultan Johor saya dapat berbincang dengan dia, saya tak pernah lihat seorang pemimpin yang sangat berjiwa besar.
“Dia cakap dengan saya Onn jangan risau, pimpin baik-baik saya akan bantu dan sokong kita bantu membina Johor yang kita sayangi ini, “ katanya dalam ucapan sulungnya selaku MB Johor di hadapan kira-kira 300 penyokongnya di Laman Simpang Renggam di sini hari ini.

Beliau berkata, turut menjunjung kasih di atas kebijaksanaan Sultan Ibrahim Sultan Iskandar mengemudi pelantikan itu hingga berjalan dengan lancar, tertib dan sempurna.- KOSMO! ONLINE


15 rumah di Bukit Malut terbakar
Oleh NUR AMALINA AZMAN

16 Mac 2022, 8:51 pm
LANGKAWI – Sebanyak 15 buah rumah di kawasan penempatan di Bukit Malut di sini terbakar dalam kejadian lewat petang tadi.
Ketua Zon Jabatan Bomba dan Penyelamat Langkawi, Penguasa Bomba Fadzlullah Mohd. Noor berkata, pihaknya menerima panggilan berhubung kejadian melalui talian MERS 999 pada pukul 6.47 petang.
“Tiada mangsa yang cedera dan kebakaran dapat dikawal pada pukul 7.47 malam tadi,” katanya di sini hari ini.
Kata beliau, anggaran keluasan dan peratus kebakaran setiap sebuah rumah akan dikemas kini kemudian.
Seramai 23 anggota dan pegawai dari Balai Bomba dan Penyelamat (BBP) Langkawi dan BBP Persiaran Putra terlibat dalam operasi pemadaman api. – KOSMO! ONLINE


Permohonan pengeluaran khas KWSP dibuka 1 April
Oleh NOR AZIAH MAT NOH

16 Mac 2022, 8:37 pm
PETALING JAYA – Kumpulan Wang Simpanan Pekerja (KWSP) hari ini mengumumkan permohonan pengeluaran khas sehingga RM10,000 akan dibuka mulai 1 April sehingga 30 April ini.
KWSP dalam satu kenyataan berkata, permohonan itu dibuka kepada ahli yang berusia 55 tahun ke bawah.
“Ahli dibenarkan untuk mengeluarkan jumlah maksimum sebanyak RM10,000 dan minimum RM50.
Berita berkaitan: Kerajaan setuju pengeluaran KWSP RM10,000
“Selain itu, ahli perlu mengeluarkan baki simpanan dalam Akaun 2 terlebih dahulu sebelum mengakses Akaun 1,” katanya dalam satu kenyataan hari ini.
KWSP turut memaklumkan tempoh pembayaran akan mula dilaksanakan bermula 20 April ini. – KOSMO! ONLINE


Kanak-kanak dihantar ke pusat jagaan lebih cenderung alami masalah tingkah laku
Oleh KOSMO!

16 Mac 2022, 9:30 pm
ZURICH – Satu kajian di Switzerland menunjukkan bahawa kanak-kanak lebih berisiko besar untuk mempunyai masalah tingkah laku di sekolah rendah sekiranya menghabiskan lebih banyak masa di pusat jagaan, lapor United Press International (UPI) semalam.
Bagaimanapun, kajian itu turut mendapati masalah itu secara amnya akan hilang menjelang tahun akhir di sekolah rendah.
“Ada kemungkinan bahawa dengan menempatkan kanak-kanak di pusat jagaan, ia boleh mengurangkan ikatan dan interaksi dengan ibu bapa.
“Kanak-kanak yang pergi ke pusat jagaan harian atau kumpulan permainan mungkin mempelajari tingkah laku bermasalah daripada kanak-kanak lain. Ia kadangkala diguna untuk mendapatkan perhatian penjaga di sana,” kata pengarang pertama kajian, Margit Averdijk yang merupakan penyelidik kanan di Pusat Jacobs untuk Pembangunan Belia Produktif, Universiti Zurich.
Kajian itu melibatkan kira-kira 1,300 kanak-kanak sekolah di Zurich termasuk ibu bapa serta guru-guru mereka. Mereka berusia antara tujuh hingga 20 tahun.
Menurut penyelidik, kanak-kanak tersebut berpotensi mempunyai tingkah laku agresif, gejala gangguan kurang perhatian/ hiperaktif (ADHD) dan mengalami kebimbangan serta kemurungan, demikian menurut maklumat daripada para ibu bapa.

Menurut guru-guru pula, tingkah laku hiperaktif, kekurangan kawalan impuls, kurang perhatian atau agresif mungkin dialami oleh pelajar sekolah rendah yang menghabiskan lebih dua atau tiga hari seminggu di pusat jagaan dan kumpulan permainan.
Dalam pada itu, tingkah laku bermasalah didapati akan berkurangan apabila kanak-kanak meningkat usia dan kebanyakannya hilang pada usia 13 tahun. – Agensi


Wanita sumbat gelas kaca dalam pundi kencing
Oleh KOSMO!

16 Mac 2022, 8:30 pm
SFAX, TUNISIA – Seorang wanita Tunisia berdepan dengan kesakitan apabila sebuah gelas kaca tersekat di dalam pundi kencingnya selama empat tahun selepas memasukkannya untuk tujuan kepuasan seksual, lapor portal berita MailOnline semalam.
Berdasarkan kes yang diterbitkan dalam satu jurnal perubatan, wanita berusia 45 tahun itu pergi ke hospital dan mengadu mengalami gejala berterusan dengan jangkitan saluran kencing termasuk sentiasa perlu membuang air kecil.
Imbasan sinar-X menunjukkan wanita yang tidak didedahkan identitinya itu mempunyai batu karang gergasi selebar lapan sentimeter (sm) yang mengelilingi satu gelas minuman di dalam pundi kencingnya.
Wanita itu kemudian mengaku menggunakan gelas tersebut sebagai alat untuk kepuasan seksual ketika berusia awal 40-an.
Pakar perubatan yang memeriksanya di Hospital Universiti Habib Bourguiba berkata, tiada darah di dalam air kencing wanita itu. Tetapi batu karang yang menyakitkan boleh tumbuh di sekeliling objek asing yang tersimpan di dalamnya.
Dia juga tidak mengalami gejala kencing tidak terkawal, demikian menurut kes yang diterbitkan dalam jurnal Urology Case Reports.

Pakar perubatan telah menjalankan cystolithotomy iaitu sejenis pembedahan terbuka yang digunakan untuk membuang batu karang. Wanita itu dibenarkan pulang dua hari kemudian dan pulih sepenuhnya.
Doktor-doktor berkata, tindakan memasukkan bendasing ke dalam uretra selalunya dilakukan oleh mereka yang mengalami gangguan mental atau untuk tujuan berseronok. – Agensi


Najib gagal dalam permohonan masukkan bukti baharu
Oleh NUZULSHAM SHAMSUDDIN

16 Mac 2022, 6:30 pm
PUTRAJAYA – Datuk Seri Najib Razak Tun Razak hari ini gagal dalam permohonannya di Mahkamah Persekutuan di sini hari ini untuk memasukkan bukti baharu dalam rayuan akhir bagi mengetepikan sabitan dan hukuman kes SRC Intertional Sdn. Bhd.
Ketua Hakim Negara, Tun Tengku Maimun Tuan Mat yang mengetuai panel lima hakim sebulat suara memutuskan demikian selepas mendapati tiada kekhilafan dibuat oleh Mahkamah Rayuan sebelum ini ketika menolak permohonan tersebut.
“Kami mendapati Mahkamah Rayuan membuat keputusan yang betul, tiada sebarang kekhilafan dan tiada sebarang kesalahan yang membolehkan ia dirayu,” kata Hakim Tengku Maimun.
Selain itu, panel terbabit juga menyatakan, hak Najib untuk didengar tidak dinafikan sebaliknya barisan peguam bela Ahli Parlimen Pekan itu telah diberikan masa secukupnya untuk berhujah di Mahkamah Rayuan.
“Mahkamah Rayuan telah menggunakan budi bicaranya dengan betul. Hak perayu (Najib) tidak diprejudiskan dan telah diberikan haknya untuk didengar,” ujar hakim itu.
Beliau bersidang bersama-sama Presiden Mahkamah Rayuan, Tan Sri Rohana Yusuf; Hakim Besar Malaya, Tan Sri Azahar Mohamed; Hakim Besar Sabah dan Sarawak, Tan Sri Abang Iskandar Abang Hashim dan Hakim Mahkamah Persekutuan, Datuk Seri Mohd. Zawawi Salleh.

Bukti baharu yang ingin dimasukkan Najib dalam rayuannya akhirnya antaranya membabitkan penglibatan bekas Gabenor Bank Negara, Tan Sri Zeti Akhtar yang dikatakan bersekongkol dengan Jho Low atau Low Taek Jho bagi memudahkan ahli perniagaan dalam buruan itu untuk menyeleweng dana 1Malaysia Development Berhad (1MDB) dan anak syarikatnya SRC International.
Pada 7 Disember 2021, panel tiga hakim Mahkamah Rayuan menolak permohonan tersebut atas alasan atas alasan tiada keadaan istimewa yang membolehkan keterangan baharu itu diterima. – KOSMO! ONLINE


Menangis punca anak didera hingga mati
Oleh ASLIZA MUSA

16 Mac 2022, 7:03 pm
TELUK INTAN – Hanya kerana tidak tahan mendengar tangisan, seorang wanita tergamak mendera anak perempuannya sampai mati pada Rabu lalu.
Kejadian menimpa mangsa berusia setahun 11 bulan itu terbongkar selepas dibawa ibunya berusia 33 tahun pada pukul 2.30 pagi ke sebuah hospital swasta di sini untuk rawatan kerana sesak nafas.
Ketua Polis Daerah Hilir Perak, Asisten Komisioner Ahmad Adnan Basri berkata, pemeriksaan doktor bagaimanapun mengesahkan mangsa telah meninggal dunia.
“Pemeriksaan awal doktor mendapati beberapa kesan gigitan, lebam dan kecederaan termasuk luka pada hidung, dagu dan cuping telinga kanan selain luka pada belakang telinga kiri dan belakang kepala.
“Terdapat juga kesan luka besar pada lengan kanan, jari kelingking dan telunjuk tangan kiri serta luka koyakan pada celah jari telunjuk dan jari hantu kiri,” katanya di sini hari ini.
Menurut beliau, mayat kanak-kanak itu dihantar ke Hospital Teluk Intan untuk bedah siasat dan punca kematian adalah disebabkan kecederaan di dada.

Susulan kejadian itu, ibu mangsa ditahan pada pukul 5 petang hari sama selepas menyerah diri di Balai Polis Teluk Intan.
“Siasatan mendapati punca suspek mendera anak kandungnya kerana tertekan mangsa kerap menangis. Mangsa diambil semula oleh ibunya pada tahun lalu daripada pengasuh yang menjaga kanak-kanak itu sejak Jun 2020.
“Suspek merupakan seorang suri rumah manakala suaminya pula nelayan. Wanita itu mempunyai empat anak dan mangsa merupakan anak ketiga yang juga kembar,” katanya.
Suspek direman tujuh hari dan kes disiasat mengikut Seksyen 302 Kanun Keseksaan kerana membunuh. – KOSMO! ONLINE


Pemuda OKU buat laporan kecewa gurauan kasar ‘Kak Long’
Oleh KOSMO!

16 Mac 2022, 6:41 pm
PETALING JAYA – Seperti kata pepatah Melayu, terlajak perahu boleh diundur tetapi terlajak kata atau perbuatan buruk padahnya.
Situasi ini boleh dikaitkan dengan tindakan seorang wanita yang dikenali sebagai ‘Kak Long 7E’ apabila video terbaharunya yang didakwa mempersenda orang kelainan upaya (OKU).
Walaupun wanita itu telah tampil memohon maaf dengan memaklumkan bahawa dia tiada niat sama sekali untuk mempersendakan golongan tersebut, namun tindakannya itu masih mendapat kecaman orang ramai yang tidak berpuas hati akan perkara berkenaan.
Seorang pemuda, Khairull Hafiz yang juga seorang OKU berkongsi gambarnya selepas selesai membuat laporan polis berhubung kejadian yang berlaku disebabkan berasa terhina dengan perbuatan wanita tersebut.
“Alhamdulillah, selesai menunaikan tanggungjawab sebagai warga OKU. Laporan terhadap ‘Kak Long’ telah dibuat.
“Apabila OKU dihina, takkan kita nak duduk diam dan terima sahaja, semoga ada sedikit keadilan dan semoga pelaku mengambil pengajaran,” katanya menerusi hantaran di Facebook hari ini.

Sehubungan itu, rata-rata orang ramai menyokong tindakan pemuda tersebut dan berpuas hati sekiranya tindakan yang tegas diambil terhadap wanita terbabit.
“Terbaik abang, demi maruah OKU, buat apa yang perlu, biar ada tindakan tegas buatnya,” kata Black Warrior.
“Bagus, saya setuju mana-mana pihak sama ada yang memang OKU atau ada anak OKU terutama yang keadaan seperti dibuat oleh ‘Kak Long 7E’ itu boleh ambil tindakan buat laporan polis, bagi ajar mana-mana individu yang suka mengejek golongan OKU,” ujar Nurlyna Ibrahim. – KOSMO! ONLINE


Mati lima tahun lebih awal jika obes pada usia pertengahan
Oleh KOSMO!

16 Mac 2022, 8:00 pm
WASHINGTON – Satu kajian di Amerika Syarikat (AS) mencadangkan bahawa seseorang individu akan mengalami pengurangan jangka hayat sehingga lima tahun sekiranya menjadi obes pada usia pertengahan, lapor portal berita MailOnline semalam.
Kajian itu dijalankan oleh pasukan penyelidik dari Universiti Northwestern di Chicago dan diterbitkan menerusi jurnal JAMA Network Open.
Mereka menjalankan kajian terhadap hampir 30,000 orang yang berusia sehingga 50 tahun. Hasilnya mendapati bahawa individu yang mempunyai berat badan sihat secara purata meninggal dunia pada usia 82.3 tahun.
Individu dalam kategori paling gemuk atau ditakrifkan mempunyai indeks jisim badan (BMI) lebih daripada 40 pula dijangka mampu hidup hanya sehingga berusia 77.7 tahun.
Mereka yang mengalami obesiti sederhana iaitu kira-kira satu perempat daripada orang dewasa di Britain dan hampir separuh penduduk AS pula akan hilang jangka hayat selama hampir dua tahun.
Bagaimanapun, hampir tiada perbezaan dalam jangka hayat yang dikesan antara individu yang mempunyai berat badan berlebihan (BMI antara 25 dan 29).

Penyelidik bagaimanapun tidak membahagikan hasil kajian mengikut punca, namun menyatakan bahawa orang gemuk lebih berkemungkinan mengalami komorbiditi.
Ini kerana berat badan berlebihan akan menyebabkan keradangan dan timbunan lemak berkembang dalam arteri, seterusnya memberi tekanan pada jantung dan organ penting yang lain.  – Agensi


Lelaki lebih kerap curang, sukar untuk setia
Oleh KOSMO!

16 Mac 2022, 7:00 pm
LONDON – Satu kajian terbaharu mendakwa bahawa kaum lelaki lebih cenderung memiliki personaliti buruk yang berkaitan dengan kecurangan berbanding wanita, lapor akhbar The Sun UK, semalam.
Ia termasuk tidak memiliki sifat simpati, bersikap manipulatif serta ganas.
Penyelidik dari Universidade da Coruna, Sepanyol menyiasat bagaimana ciri personaliti gelap mempengaruhi hubungan intim golongan muda.
Mereka bertanya kepada 308 peserta berumur antara 18 hingga 25 tahun mengenai kehidupan intim mereka, hubungan jangka panjang dan penggunaan bahan lucah.
Kemudian, penyelidik menilai apa yang dipanggil sebagai ciri keperibadian gelap dan pelepasan moral, bersama-sama 12 pembolehubah berbeza.
Ia termasuk manipulatif, narsisisme, psikopati, sadis, justifikasi moral, anjakan tanggungjawab, penyebaran tanggungjawab, tidak berperikemanusiaan dan atribusi menyalahkan.

Keputusan menunjukkan bahawa lelaki mempunyai tahap personaliti gelap dan ketiadaan moral yang lebih tinggi daripada wanita.
Mereka juga lebih cenderung untuk tidak kekal dengan satu hubungan dalam jangka masa lama, mudah menjadi rambang mata dan mempunyai banyak pasangan seksual jika melancong.
Kecenderungan ini mungkin menjelaskan mengapa lelaki kerap curang, satu sifat kekurangan kawalan diri, kata para penyelidik. – Agensi


Amaran ribut petir hampir semua negeri malam ini
Oleh ALWANI ZAFIRAH

16 Mac 2022, 7:05 pm
PETALING JAYA – Jabatan Meteorologi (MetMalaysia) mengeluarkan amaran ribut petir melibatkan hampir kesemua negeri di Semenanjung temasuk Sabah dan Sarawak sehingga pukul 8 malam ini.
MetMalaysia menerusi satu kenyataan di Facebook berkata, hujan lebat, ribut petir dan angin kencang sedang melanda seluruh Perlis, Pulau Pinang, Perak, Selangor, Kuala Lumpur, Putrajaya, Negeri Sembilan dan Melaka ketika ini.
Selain itu, hujan lebat serta ribut petir juga berlaku di Kedah melibatkan kawasan Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu serta beberapa daerah di Pahang seperti Tanah Tinggi Cameron, Raub, Bentong, Bera dan Rompin.
“Bagi Johor, cuaca buruk tertumpu di Tangkak, Segamat, Muar, Batu Pahat, Kluang, Pontian, Kulai dan Johor Bahru.
“Di Sarawak, ia melibatkan sekitar Miri (Telang Usan, Miri dan Marudi) dan Limbang serta Pedalaman (Sipitang, Kuala Penyu dan Beaufort) dan Pantai Barat (Papar, Putatan, Penampang, Kota Kinabalu, Tuaran dan Kota Belud) di Sabah,” katanya di sini hari ini.
Sementara itu, MetMalaysia memaklumkan amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

Jelasnya, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Laporan polis ke atas artikel alegasi hakim terlibat kes 1MDB, SRC
Oleh LUQMAN RIDHWAN MOHAMED NOR

16 Mac 2022, 7:44 pm
PUTRAJAYA – Satu laporan polis telah dibuat oleh Pejabat Ketua Pendaftar Mahkamah Persekutuan Malaysia ke atas dua artikel berkaitan alegasi penglibatan seorang Hakim Mahkamah Rayuan dalam skandal 1Malaysia Development Berhad (1MDB) dan SRC International Sdn. Bhd. (SDR).
Menurut kenyataan Istana Kehakiman, dua artikel tersebut bertajuk ‘Group calling for Najib’s pardon now wants judge Nazlan arrested’ dan ‘Shocking Revelation: Najib’s Trial Judge Nazlan’s Conflict-of-Interest Exposed’ bertarikh 14 Mac 2022.
“Adalah dimaklumkan bahawa kenyataan yang disiarkan dalam artikel-artikel tersebut mengandungi beberapa perkara yang dipercayai akan menganggu gugat penjalanan pentadbiran keadilan jenayah dan institusi kehakiman negara ini.
“Berikutan itu, satu laporan polis telah dibuat oleh Pejabat ini agar siasatan dapat dijalankan di bawah seksyen 223 Akta Komunikasi dan Multimedia 1998, seksyen 499 Kanun Keseksaan dan lain-lain peruntukan undang-undang yang berkaitan,” katanya hari ini.
Sehubungan itu, katanya, orang ramai diminta agar lebih berhati-hati dan tidak mengeluarkan sebarang kenyataan yang boleh mengganggu penjalanan sesuatu kes yang sedang dibicarakan, sekali gus mengganggu-gugat pentadbiran keadilan jenayah dan institusi kehakiman negara. – KOSMO! ONLINE


Lelaki maut terhentak batu nisan kubur isteri
Oleh KOSMO!

16 Mac 2022, 7:30 pm
JAKARTA – Seorang lelaki di Gampengrejo dalam wilayah Jawa Timur ditemui meninggal dunia di tepi kubur isterinya selepas dipercayai terjatuh dan kepala terhentak pada batu nisan, lapor laman BeritaJatim, hari ini.
Ketua Polis Daerah Gamperejo, Asisten Komisioner Sunaryo berkata, hasil pemeriksaan Pasukan Pengecam Polis Kediri dan doktor pusat kesihatan setempat mendapati, tiada kesan penderaan pada tubuh mangsa yang dikenali sebagai Sugeng Prawoto.
“Tiada kesan penyeksaan pada badan mangsa. Daripada maklumat keluarganya, mangsa mempunyai sejarah sakit tua,” kata Sunaryo.
Tambah Sunaryo, pada hari kejadian, mangsa bersama cucunya menziarahi kubur isterinya yang baru meninggal dunia.
Setibanya di lokasi, mangsa melihat kubur isterinya berlubang seperti ada cubaan pencerobohan. Mangsa kemudian mengambil inisiatif mencari tanah untuk membaiki semula kubur isterinya.
“Apabila mangsa sedang menabur tanah untuk menimbus kubur isterinya dalam keadaan mencangkung, mangsa tergelincir lalu terjatuh dan kepalanya terkena pada batu nisan kubur isterinya,” jelas Sunaryo.

Sementara itu, keluarga mangsa reda dengan apa yang berlaku ke atas kedua ibu bapa mereka dan menganggap ia satu insiden yang menyedihkan. – Agensi


Sindiket ulat jaket kaut untung RM40,000 seminggu
Oleh SUBKHI SUDARJI

16 Mac 2022, 6:58 pm
SEPANG – Berperwatakan menarik kemas dan menawarkan pakej percutian dengan harga murah antara tarikan digunakan ulat jaket dengan sasaran utama adalah pelancong dari Asia Barat.
Kelicikan sindiket itu berakhir semalam selepas ditumpaskan Jabatan Pengangkutan Jalan (JPJ) menerusi Operasi Ulat (Ops Ulat) di Lapangan Terbang Antarabangsa Kuala Lumpur (KLIA) di sini.
Ketua Pengarah JPJ, Datuk Zailani Hashim berkata, modus operandi ulat jaket berbeza dengan ulat biasa kerana mereka  berpenampilan kemas dengan memakai jaket.
Katanya, sindiket itu menawarkan pelbagai kemudahan termasuklah kenderaan sewa selain lawatan ke beberapa lokasi menarik kepada mangsa.
“Pakej murah yang ditawarkan meningkat berlipat kali ganda, sekali gus membolehkan sindiket didalangi warga tempatan itu memperoleh RM30,000 hingga RM40,000 seminggu.
“Sasaran mereka adalah pelancong dari Asia Barat kerana berdasarkan trend sebelum Perintah Kawalan Pergerakan (PKP) dilaksanakan, pelancong tersebut akan ke negara ini pada Mei, Jun dan Julai memandangkan cuaca di negara mereka panas,” katanya pada sidang akhbar di sini hari ini.

Mengulas lanjut, Zailani berkata, ulat jaket mula mendekati pelancong Asia Barat sebaik mereka mendarat di KLIA.
“Mereka akan mendapat bayaran sepanjang duduk sini (KLIA) dalam tempoh seminggu sampai RM30,000 hingga RM40,000 yang mana ia tak masuk akal. Sindiket tahu mangsa mempunyai wang dan mereka boleh kenakan bayaran sewenang-wenangnya,” katanya. – KOSMO! ONLINE


Kerajaan agak terkebelakang pelaksanaan 5G
Oleh SITI A'ISYAH SUKAIMI

16 Mac 2022, 5:36 pm
PUTRAJAYA – Kerajaan mengakui Malaysia agak terkebelakang berbanding negara-negara lain dalam konteks kesinambungan terutama pelaksanaan 5G di negara ini.
Menteri Komunikasi dan Multimedia, Tan Sri Annuar Musa berkata, atas sebab itu kerajaan tidak mahu pelaksanaan 5G tersebut tergendala seterusnya menjadi lambat.
“Kita akui misalnya dalam konteks kesinambungan secara keseluruhan untuk 5G, kita agak terkebelakang indeksnya. Kita sudah lapor kepada Jemaah Menteri dan sebab itu, salah satunya isu 5G ini kita tidak mahu tergendala atau dilambatkan.
“Jika dahulu pelaksanaan 3G dan 4G, ia memakan masa sehingga tujuh tahun untuk meliputi 80 peratus kawasan berpenduduk, ia ambil masa lama. Untuk 5G ini dalam masa tiga tahun, kita mesti boleh meliputi 80 peratus kawasan berpenduduk.
“Ini adalah pengalaman dahulu dan kita mesti buat lebih baik pada masa ini,” katanya pada sidang akhbar Digital Nasional Berhad (DNB) berhubung pelaksanaan 5G di sini hari ini.
Dalam pada itu, Annuar berkata, pelaksanaan 5G mesti dilakukan tanpa terhalang sekali gus disegerakan dalam memastikan daya saing negara kerana infrastruktur 5G adalah kemestian untuk pelabur pada masa akan datang.

“Kita juga memastikan persaingan negara kita dari sudut pelaksanaan 5G atau status perkhidmatan jalur lebar, kelihatan agak sedikit terkebelakang mutakhir ini dan perlu segera diperbaiki agar berada di saf hadapan,” katanya.
Mengulas lanjut, beliau berkata, tiada lagi timbul kebimbangan melihat DNB sebagai monopoli sekali gus tidak berbangkit isu tersebut kerana kerajaan pada masa ini memberi peluang untuk 70 peratus daripada saham DNB turut dimiliki oleh syarikat-syarikat. – KOSMO! ONLINE


Penjara di seluruh negara sesak, lebih kapasiti
Oleh SAFINA RAMLI

16 Mac 2022, 5:32 pm
GEORGE TOWN – Jumlah banduan yang ditempatkan di semua penjara di seluruh negara ketika ini melebihi kapasiti ditetapkan.
Timbalan Komisioner Jeneral Penjara (Pemasyarakatan) Jabatan Penjara Malaysia (JPM), Datuk Ibrisam Abdul Rahman berkata, ketika ini terdapat kira-kira 70,000 banduan di 50 buah penjara termasuk penjara satelit melebihi kapasiti iaitu sebanyak 62,000 orang.
“Antara penjara yang mengalami kepadatan penghuni adalah Penjara Sungai Buloh dan Penjara Kajang yang mana kapasitinya adalah 3,000 orang, namun ketika ini menempatkan kira-kira 6,000 orang.
“Secara keseluruhanya terdapat lebihan 8,000 banduan, bagaimanapun keadaan ini masih terkawal kerana kita mempunyai 10 penjara satelit di seluruh negara,” katanya selepas menghadiri majlis serah terima tugas Pengarah Penjara Pulau Pinang di Penjara Reman Pulau Pinang di sini hari ini.
Bekas Pengarah Penjara Perlis, Zulkifli Abdul Manah dilantik sebagai Pengarah Penjara Pulau Pinang dan Roslan Mohamed akan menjawat jawatan Pengarah Penjara Melaka.
Menurutnya, Penjara Seberang Perai dan Penjara Reman Pulau Pinang di negeri ini juga berdepan dengan jumlah banduan yang melebihi kapasiti.

Dalam pada itu, kata Ibrisam lagi, JPM mahu lebih ramai banduan yang menjalani hukuman ringan dikenakan sistem parol dan pemulihan dalam komuniti dengan sasaran 23,000 banduan akan menjalani hukuman dalam komuniti menjelang tahun 2030. – KOSMO! ONLINE


Harga petrol RON97 RM4 seliter bermula esok
Oleh LUQMAN RIDHWAN MOHAMED NOR

16 Mac 2022, 5:17 pm
PUTRAJAYA – Harga runcit petrol RON97 terus mencatatkan peningkatan iaitu sebanyak 25 sen bermula esok sehingga 23 Mac depan.
Kementerian Kewangan (MOF) dalam satu kenyataan berkata, ia menjadikan harga petrol RON97 meningkat daripada RM3.75 kepada RM4 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – KOSMO! ONLINE


Tiga sahabat ditahan bersama heroin, syabu
Oleh MOHD. RIFAAT ABD. HAMID

16 Mac 2022, 5:12 pm
JITRA – Tiga sahabat ditahan bersama kira-kira tiga kilogram (kg) dadah jenis heroin dan syabu dianggarkan bernilai RM186,200 dalam serbuan di sebuah rumah sewa di Kampung Tok Kesop  di sini semalam.
Serbuan pada pukul 1.30 tengah hari itu dilakukan sepasukan polis Bahagian Narkotik Ibu Pejabat Polis Daerah (IPD) Kubang Pasu.
Ketua Polis Daerah Kubang Pasu, Superintendan Rodzi Abu Hassan berkata, dua lelaki dan seorang wanita berusia 23 hingga 30 tahun ditahan dan pihaknya merampas 1.63 kg heroin serta 1.37 kg syabu bernilai RM186,200.
“Kita turut merampas wang RM343 daripada dua suspek lelaki,” katanya pada sidang akhbar di IPD Kubang Pasu di sini hari ini.
Semasa serbuan dilakukan, ketiga-tiga suspek sedang leka menghisap dadah. Mereka disyaki menjadikan rumah sewa itu sebagai ‘port’ mengedar dadah sejak tujuh hingga lapan tahun lalu.
“Kita percaya dadah yang dirampas untuk pasaran di sekitar daerah Kubang Pasu dan boleh digunakan oleh 5,000 penagih sekiranya terlepas ke pasaran,” ujarnya. – KOSMO! ONLINE


Selangor ikut jejak N9 tidak bubar DUN
Oleh MOHAMAD NAUFAL MOHAMAD IDRIS

16 Mac 2022, 5:21 pm
SHAH ALAM – Selangor menjadi negeri kedua mengumumkan tidak berhasrat membubarkan Dewan Undangan Negeri (DUN) sekiranya Pilihan Raya Umum Ke-15 (PRU-15) diadakan dalam masa terdekat.
Menteri Besar Selangor, Datuk Seri Amirudin Shari berkata, sebaliknya pentadbiran sedia ada akan meneruskan sehingga habis penggal.
Tegas beliau, tiada keperluan bagi pihaknya untuk mengadakan pilihan raya negeri (PRN) memandangkan kerajaan Pakatan Harapan (PH) mempunyai majoriti kukuh di Selangor.
“Baru-baru ini, saya ada membuat perbincangan dengan beberapa Menteri Besar yang dikuasai kerajaan PH dan kami sepakat untuk tidak membubarkan Dewan Undangan Negeri (DUN) masing-masing.
“Untuk Selangor, beberapa projek berkepentingan rakyat akan dilaksanakan kerajaan terkini seperti Skim Jaminan Air Mentah (SeJAM) yang akan dibuat tahun ini.
“Jadi, lebih baik kita fokus kepada hal yang melibatkan kepentingan rakyat berbanding survival beberapa parti politik,” katanya selepas melancarkan Sistem Pengurusan Aset Jalan Pintar Selangor (SRAMS) di Pejabat Setiausaha Kerajaan (SUK) Selangor di sini, hari ini.

Beliau yang juga Pengerusi PH Selangor meminta semua parti lawan bersabar sehingga tibanya PRU-15 untuk menawan negeri itu.
Sejak berakhirnya PRU14, tiga buah negeri iaitu Sabah, Melaka dan Johor telah mengadakan PRN kerana pihak kerajaan kesemua negeri itu tidak memiliki kerusi majoriti.
Semalam, Menteri Besar Negeri Sembilan, Datuk Seri Aminuddin Harun dilaporkan berkata, hanya akan membubarkan DUN selepas tempoh penggal berakhir tahun depan.
Aminuddin turut memaklumkan perkara itu turut juga dilakukan lima buah negeri lain. – KOSMO! ONLINE


Lelaki tular video bukan lagi sukarelawan APM
16 Mac 2022, 6:08 pm
KUALA LUMPUR – Lelaki yang ditahan kerana menularkan video di lokasi tanah runtuh di Taman Bukit Permai 2, Ampang pada Khamis lalu disahkan bukan lagi anggota sukarelawan Angkatan Pertahanan Awam (APM) Malaysia.
Pegawai Pertahanan Awam Daerah Kuala Lumpur, Kapten (PA) Mazran Mohamad berkata, individu berusia 43 tahun itu merupakan bekas anggota Sukarelawan Pertahanan.
“Saya sahkan individu itu bukan lagi anggota sukarelawan APM kerana pelantikannya telah tamat pada 9 Januari lalu.
“Pihak APM telah membuat keputusan untuk tidak menyambung lagi keanggotaannya melalui Peruntukan Kaedah 27 Kaedah-kaedah Pertahanan Awam (Pasukan Pertahanan Awam) 1970.
“Mengikut Peruntukan itu juga, individu sama tidak boleh didaftarkan semula di mana-mana premis serta pejabat APM di seluruh negara,” katanya dalam kenyataan hari ini.
Menurut beliau, APM akan terus bekerjasama dengan semua agensi sama ada dalam situasi aman atau semasa bencana.

Jelas beliau, APM juga akan sentiasa bersama semua warganya yang berkhidmat mengikut peraturan dan perundangan sedia ada dalam melindungi nyawa dan harta benda agar terus terpelihara.
Terdahulu, sebuah video berdurasi 55 saat tular di media sosial dipercayai disebar oleh pemilik akaun Facebook yang memaparkan salah seorang pegawai APM ingkar arahan yang diberikan oleh Komander Operasi Bencana.
Justeru itu, polis membuka kertas siasatan terhadap pegawai APM yang ingkar arahan ketika kejadian tanah runtuh di Taman Bukit Permai 2 pada Khamis lalu.
Turut disiasat pemilik akaun Facebook yang didakwa memuat naik video Komander Operasi Bencana sedang memberi arahan dan kawalan di tempat kejadian tanah runtuh.
Suspek yang berusia 43 tahun itu kemudiannya ditahan selepas diambil keterangan kerana positif dadah jenis methamphetamine selain memiliki aplikasi judi online dalam telefon bimbitnya. – KOSMO! ONLINE


Kemunculan siri Xiaomi 12 curi tumpuan peminat teknologi
16 Mac 2022, 6:05 pm
JENAMA peneraju teknologi global, Xiaomi melancarkan barisan telefon pintar mercu premium terbaharunya, siri Xiaomi 12 di Malaysia, baru-baru ini.
Telefon pintar premium yang mempunyai prestasi hebat dengan adanya teknologi paling maju ini sangat sesuai untuk kegunaan profesional dan harian.
Salah satu sebabnya adalah, siri Xiaomi 12 iaitu Xiaomi 12 Pro menampilkan susunan tiga kamera Pro-grade 50MP dengan telefoto 50MP dan kanta ultra lebar 50MP, manakala Xiaomi 12 menampilkan kamera utama Pro-grade 50MP dengan kanta ultra lebar dan telemakro pertama pada telefon pintar Xiaomi.
Dengan adanya tiga kamera Pro-grade 50MP, hasil rakaman gambar dalam pelbagai senario kelihatan sangat sinematik ditambah algoritma AI canggih Xiaomi.
Rakam setiap detik indah dalam pelbagai acara dengan kesan khas profesional dan pilihan kreatif termasuk Xiaomi ProFocus, One-click AI cinema dan sebagainya.
Sementara itu, siri Xiaomi 12 dilengkapi Ultra Night Video supaya dapat merakam video dalam keadaan cahaya malap, dengan pelbagai mod potret membolehkan pengguna merakam video berkualiti studio.

Selepas ini, video yang cerah dapat diambil hanya dengan menggunakan satu telefon pintar dan tiada lagi penggunaan cahaya tambahan diperlukan.

Menampilkan platform mudah alih tercanggih Qualcomm, Snapdragon® 8 Gen 1, siri Xiaomi 12 menetapkan bar untuk pengkomputeran generasi akan datang dengan proses teknologi 4nm termaju.
Pastinya, produktiviti harian anda seperti bekerja dan menonjolkan bakat terpendam dalam bidang fotografi misalnya dapat ditingkatkan dengan cip pengkomputeran prestasi mewah generasi seterusnya ini.
Siri Xiaomi 12 selesa dipegang di tapak tangan dan mudah disimpan dalam poket kerana direka berpandukan rekaan ikonik siri Xiaomi 12 yang bersaiz poket mudah alih, serba baharu dan penuh estetika halus.
Didatangkan dengan bateri berkapasiti tinggi yang lebih nipis, ia menjimatkan ruang sempit dalam peranti.
Xiaomi 12 Pro hadir dengan saiz paparan 6.73 inci yang disarung dalam bingkai tengah anggun dengan lengkung 3D canggih.

Manakala, Xiaomi 12 pula didatangkan dalam bentuk saiz paparan 6.28 inci dan berukuran 69.9mm lebar lalu diserikan dengan lengkung licin untuk kesesuaian sempurna*.
Memaksimumkan nisbah skrin-ke-badan dengan bezel kecil, siri Xiaomi 12 boleh memaparkan lebih daripada 68 bilion warna untuk kejelasan tambahan dan ketepatan warna.
Pastinya, kepuasan melihat skrin ketika mengambil gambar, bermain permainan video, menonton video tiada tandingan dengan siri Xiaomi 12.
Kedua-dua peranti menawarkan tontonan yang jelas pada Paparan Titik AMOLED yang dinilai A+ oleh DisplayMate dan dengan sokongan TrueColor.
Bagi lebih memberi kelegaan buat pemilik telefon pintar, paparan siri Xiaomi 12 didatangkan dengan skrin pelindung tahan calar Corning® Gorilla® Glass Victus® dan menyokong HDR 10+ serta Dolby Vision®, teknologi pengimejan terkemuka industri yang menghidupkan kandungan anda dengan warna dan butiran yang terang.
Siri Xiaomi 12 meningkatkan pengalaman hiburan anda kerana Xiaomi 12 Pro dilengkapi pembesar suara quad pertama pada peranti telefon pintar Xiaomi, dengan SOUND BY Harman Kardon.
Pembesar suara quad Xiaomi 12 Pro hadir dalam bentuk dua tweeter dan dua woofer  bagi menyampaikan butiran yang jelas dan meliputi rangkaian bunyi yang menakjubkan.
Siri Xiaomi 12 menampilkan dwi pembesar suara, juga dengan SOUND BY Harman Kardon.
Kelengkapan audio pada kedua-dua peranti mencipta pengalaman audio yang mengasyikkan yang dikuasakan oleh Dolby Atmos®, menyampaikan bunyi spatial dengan perincian yang jelas dan seakan bunyi sebenar merentas semua hiburan kegemaran anda.
Bagi memastikan siri Xiaomi 12 menyampaikan pengalaman sinematik dan hiburan sebenar sepanjang hari, peranti ini memberikan kelajuan dan keselamatan pengecasan peringkat seterusnya.

Xiaomi 12 Pro menampilkan bateri berkapasiti 4,600mAh yang dilengkapi dengan teknologi HyperCharge 120W Xiaomi; manakala, Xiaomi 12 mempunyai bateri berkapasiti 4,500mAh dan menyokong pengecasan turbo Xiaomi 67W dan 50W tanpa wayar.

Tersedia dalam warna kelabu, ungu dan biru, pra-tempahan siri Xiaomi 12 sudah boleh mula dilakukan sehingga 23 Mac 2022 pada harga RM3,899 untuk Xiaomi 12 Pro , 12GB + 256GB, manakala Xiaomi 12, 8GB + 256GB pula berharga RM2,999.
Setiap pra-tempahan siri Xiaomi 12 akan menerima Xiaomi Soundbar 3.1ch bernilai RM1,499 dengan penghantaran dari pintu ke pintu semasa pengumpulan peranti, jaminan produk lanjutan 1+1 tahun bernilai RM499 dan penggantian skrin percuma dalam tempoh enam bulan selepas pembelian untuk kerosakan di bawah jaminan bernilai RM199 untuk setiap satu pembelian.
Bukan sekadar itu, anda juga layak menikmati pakej servis VIP Xiaomi seperti percuma satu kali penggantian skrin, waranti dua tahun, tiga tahun naik taraf sistem operasi (OS) Android dan empat tahun naik taraf keselamatan.
Setiap pembelian Xiaomi 12 atau Xiaomi 12 Pro juga akan memberi anda akses kepada hadiah premium percuma bernilai sehingga RM2197*, yang akan dihantar kepada anda depan pintu 30 hari selepas anda mengambil peranti baharu anda dari kedai sah Xiaomi berhampiran anda.
Pra-tempah siri Xiaomi 12 hari ini di laman web Xiaomi.
*Kuantiti terhad, berdasarkan siapa cepat dia dapat.


Aplikasi, laman web KWSP ‘tumbang’
Oleh NOR AZIAH MAT NOH

16 Mac 2022, 5:43 pm
PETALING JAYA – Laman web dan aplikasi Kumpulan Wang Simpanan Pekerja (KWSP) mengalami masalah teknikal atau ralat susulan pengumuman kerajaan yang memberi kebenaran pengeluaran wang secara one-off sehingga RM10,000 hari ini.
Tinjauan Kosmo! di media sosial mendapati, rata-rata pengguna mengeluh apabila tidak dapat mengakses aplikasi dan portal KWSP.
“Tidak dapat bayangkan jumlah trafik dalam talian diterima KWSP sekarang sehingga server ‘tumbang’ selepas setengah jam berita itu diumumkan,” ciap Lala Mohsin.
“Laman web KWSP ‘tumbang’? Adakah mereka tidak bagi keluar duit? Laman web pun tak mampu ‘tahan’ aliran trafik tinggi,” komen Kaeya.
“Selepas pengumuman kelulusan pengeluaran RM10,000 KWSP oleh Perdana Menteri, aplikasi KWSP ‘tumbang’ terus,” ujar Mahendran Ramasamy.
Alex Chai menerusi satu hantaran di media sosial memaklumkan tidak dapat membuat semakan baki selepas sistem bertukar menjadi ralat.

Dalam pada itu, KWSP menerusi Facebook rasminya memberitahu, maklumat lanjut berhubung kaedah permohonan pengeluaran serta mekanisme pembayaran akan dimaklumkan dalam masa terdekat. – KOSMO! ONLINE


Tekan ‘panic button’, polis sampai kurang 7 minit
Oleh DIYANATUL ATIQAH ZAKARYA

16 Mac 2022, 6:04 pm
MELAKA – Polis Melaka menyediakan butang kecemasan untuk mangsa jenayah di sekitar Jonker Walk di sini dengan respons pantas akan diberikan dalam masa kurang tujuh minit.
Ketua Polis Melaka, Datuk Abdul Majid Mohd. Ali berkata, setakat ini tiga butang panic button telah dipasangkan di tiang di sekitar kawasan itu dan dijangka lima lagi butang akan ditambah menjelang Jun.
Kemudahan itu adalah projek rintis dan pertama kali dilaksanakan oleh pasukan Polis Diraja Malaysia (PDRM).
“Panic button ini merupakan inisiatif Ibu Pejabat Polis Daerah (IPD) Melaka Tengah dengan kerjasama penuh syarikat Code 7 Tech Sdn. Bhd. untuk memberikan respons pantas kepada mangsa jenayah.
“Setakat ini kita telah memasangkan tiga butang iaitu di persimpangan Jalan Hang Kasturi, bersebelahan Smart Hotel dan di Taman Antarabangsa,” katanya selepas merasmikan pelancaran Emergency Panic Button Peringkat IPD Melaka Tengah.
Mengulas lanjut, beliau berkata, butang kecemasan itu akan mengeluarkan bunyi siren dan signal diterima balai polis pelancong.

“Kita telah meletakkan waktu respons iaitu tujuh minit bagi pasukan ini tiba dilokasi jenayah, namun saya percaya waktu itu dapat disingkatkan lagi,” katanya.-KOSMO! ONLINE


Dunia terlalu fokus isu Ukraine, lupa keperitan rakyat Afghanistan
Oleh KOSMO!

16 Mac 2022, 6:00 pm
KABUL – Ketua Pesuruhjaya Tinggi Pertubuhan Bangsa-Bangsa Bersatu bagi Pelarian (UNHCR), Filippo Grandi memberi amaran situasi perang Rusia-Ukraine telah membuatkan krisis di Afghanistan semakin dilupakan, lapor akhbar Arab News, semalam.
Grandi berkata, fokus dunia yang kini berpusat di Ukraine telah membuatkan perkembangan bantuan kemanusiaan Afghanistan seolah-olah kurang penting.
Grandi yang membuat lawatan kerja sehari ke Afghanistan berkata, komuniti antarabangsa perlu terus berkomunikasi dengan kerajaan Taliban kerana negara itu sangat terdesak memerlukan bantuan kemanusiaan.
“Mesej yang saya cuba sampaikan sekarang adalah pemimpin dunia perlu sentiasa peka dengan banyak situasi lain di dunia selain Ukraine dan Afghanistan adalah satu daripadanya.
“Risiko gangguan adalah sangat tinggi. Bantuan kemanusiaan perlu terus mengalir tidak kira berapa banyak krisis lain yang bersaing dengan Afghanistan di seluruh dunia,” tegas Grandi.
Taliban merampas kuasa pemerintahan Afghanistan pada 15 Ogos tahun lalu di dan sejak itu, krisis kemanusiaan negara itu semakin parah.

Pertubuhan Bangsa-Bangsa Bersatu (PBB) dan agensi bantuan global lain berkata bahawa lebih separuh daripada 38 juta penduduk Afghanistan berdepan situasi kebuluran menjelang musim sejuk akan datang. -Agensi


Dua Geng Kacang dicekup pecah rumah
Oleh ISKANDAR SHAH MOHAMED

16 Mac 2022, 4:54 pm
KUALA LANGAT – Kegiatan Geng Kacang yang aktif melakukan pecah rumah sejak dua bulan lalu lumpuh dengan tertangkapnya dua lelaki di sekitar Telok Panglima Garang di sini, minggu lalu.
Kedua-dua suspek tempatan berusia 26 tahun hingga 46 tahun itu diberkas antara pukul 4.30 petang pada 7 Mac lalu dan 4.30 petang keesokkan harinya.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, penahanan itu dilakukan hasil laporan juruteknik berusia 38 tahun memaklumkan rumahnya di Taman Jaya Utama dipecah masuk beberapa individu tidak dikenali kira-kira pukul 6.30 pagi, 7 Mac lalu.
Katanya, kejadian itu menyebabkan kehilangan dua rantai dan subang emas, satu loket emas dan wang tunai RM1,000.
“Bertindak atas maklumat, anggota kita berjaya menahan dua suspek di lokasi berasingan sekitar Taman Jaya Utama dan Tepi Jalan Bandar Lama Telok Panglima Garang.
“Ia membawa kepada penemuan sejumlah barangan dan wang disyaki hasil kegiatan pecah rumah dilakukan mereka,” katanya dalam kenyataan hari ini.

Jelas Ahmad Ridhwan, semakan mendapati dua suspek yang bekerja sebagai penganggur dan pencuci kenderaan itu memiliki rekod jenayah lampau. -KOSMO! ONLINE


Takut kenan watak kejam, Remy belum sedia ada anak
16 Mac 2022, 4:58 pm
PETALING JAYA – Pelakon Remy Ishak memaklumkan dia belum diberikan rezeki untuk menimang cahaya mata sulung biarpun sebelum ini timbul desas-desus mengatakan isterinya, Ezza Yusof sedang berbadan dua.
Menurut aktor berusia 40 tahun itu, dia seboleh-bolehnya dia tidak mahu menimang anak buat  masa sekarang kerana bimbang terbawa-bawa dengan watak lelaki dan suami kejam bernama Zafran Zahim yang masih dalam proses penggambaran ketika ini.
“Buat masa sekarang belum ada rezeki lagi. Sebenarnya saya takut juga, takut bawa watak ini dan kemudian isteri mengandung.
“Watak Zafran banyak dialog marah-marah ditambah pula beremosi dapat anak cacat. Baru-baru ini tular peminat nampak ‘baby bump’ isteri. Saya bimbang dan tanya isteri tetapi dia beritahu tidak mengandung.
“Mungkin baju yang dipakainya besar dan orang (peminat) teruja,” katanya. Remy berkata demikian bagi menjawab pertanyaan ketika temu bual menerusi maya sempena promosi drama terbaharu lakonannya bersama Amyra Rosli, Jangan Menangis Cinta di sini semalam.
Pemilik nama lengkap Muhammad Zalimei Ishak memberitahu, disebabkan sedang menjayakan watak bapa yang membenci anaknya sendiri, dia berharap isterinya tidak hamil buat masa sekarang kerana bimbang terkenan pada bayi sendiri kelak.

“Dulu saya tak percaya sangat (terkenan) tapi lepas jumpa orang dan dengar macam-macam cerita, baru percaya. Jadi buat masa sekarang, jangan. Mungkin tahun depan, selepas selesai penggambaran watak Zafran,” katanya.
Drama Jangan Menangis Cinta adaptasi daripada novel berjudul sama hasil tulisan Siti Rosmizah akan menemui penonton bermula 21 Mac ini menerusi saluran Astro Ria setiap Isnin hingga Khamis pukul 10 malam.
Baru-baru ini, nama Remy menjadi bahan bualan ramai apabila mereka mendakwa ternampak ‘baby bump’ Ezza, 39, dalam sebuah video ketika memperagakan sepasang kasut jenama miliknya. Pasangan itu bernikah pada 21 Ogos tahun lalu selepas lapan tahun menyulam bercinta.  – KOSMO! ONLINE


MH17: Malaysia sedia sokong tindakan undang-undang terhadap Rusia untuk keadilan
Oleh FITRI HAZIM

16 Mac 2022, 5:07 pm
KUALA LUMPUR – Kerajaan tidak akan teragak-agak menyokong tindakan Australia dan Belanda yang memulakan proses undang-undang terhadap Rusia kerana menembak jatuh pesawat Malaysia Airlines MH17 pada 2014.
Menteri Pertahanan, Datuk Seri Hishammuddin Hussein berkata, sokongan tersebut dibuat atas prinsip keadilan serta tidak berkait dengan keadaan krisis geopolitik antara Rusia dan Ukraine pada masa kini.
“Perkara ini dibincangkan di peringkat Jemaah Menteri pagi tadi dan dimaklumkan Menteri Luar Negeri bahawa kita akan teruskan proses mencari keadilan untuk tragedi yang berlaku kepada MH17.
“Sama ada tindakan undang-undang dibuat di peringkat mahkamah antarabangsa dan sebagainya, kita akan teruskan mencari keadilan.
“Tapi untuk ditarik ke dalam kancah geopolitik Rusia dan Ukraine, kita masih berpegang kepada prinsip kita. Yang mana kita tidak akan tunduk kepada sekatan-sekatan yang unilateral,” katanya pada persidangan Dewan Rakyat hari ini.
Beliau berkata demikian ketika menggulung perbahasan usul Menjunjung Kasih Titah Diraja bagi Kementerian Pertahanan di Dewan Rakyat hari ini. – KOSMO! ONLINE


Penjaga rokok seludup dibayar gaji RM3,000
Oleh MOHD SYALMIZI HAMID

16 Mac 2022, 4:59 pm
GEORGE TOWN – Seorang lelaki ditahan polis bersama hampir 365,000 batang rokok seludup dalam serbuan di sebuah rumah di Jalan Bagan Serai di sini kelmarin.
Suspek berusia 62 tahun itu ditahan dalam serbuan kira-kira pukul 7 malam ketika berada bersendirian di dalam rumah bersama rokok pelbagai jenama terbabit.
Ketua Polis Daerah Timur Laut, Asisten Komisioner Soffian Santong berkata, pihaknya menjumpai rokok berkenaan disyaki tidak bercukai menerusi Op Kontraban di bahagian ruang tamu.
Menurutnya, hasil serbuan itu, pihaknya merampas 18,240 kotak rokok yang berjumlah 364,800 batang dengan nilai dianggarkan kira-kira RM275,000.
Soffian berkata, hasil siasatan lanjut mendapati lelaki itu merupakan pekerja yang menjaga rumah yang dijadikan stor tempat menyimpan rokok tersebut.
“Siasatan mendapati subjek kes ini bekerja sebagai penghantar bekalan rokok kepada pelanggan sejak kira-kira lima bulan lalu dengan gaji RM3,000 sebulan.

“Subjek juga merupakan penghuni dan penjaga rumah itu yang ditugaskan untuk menjaga bekalan rokok tidak bercukai tersebut,” katanya pada sidang akhbar di Ibu Pejabat Polis Daerah Timur Laut di sini hari ini.
Menurut Soffian lagi, suspek direman selama seminggu bermula semalam bagi siasatan lanjut mengikut Seksyen 135(1)(d) Akta Kastam 1967. – KOSMO! ONLINE


Wanita dera bayi akan didakwa dalam masa terdekat
Oleh MOHD SYALMIZI HAMID

16 Mac 2022, 4:21 pm
GEORGE TOWN – Seorang wanita warga asing yang terlibat dalam video yang memaparkan kejadian penderaan terhadap seorang budak yang tular di media sosial sejak semalam akan didakwa di mahkamah dalam masa terdekat.
Ketua Polis Daerah Timur Laut, Asisten Komisioner Soffian Santong berkata, pihaknya telah menahan wanita berusia 53 tahun itu pada 8 Disember lalu iaitu sehari selepas menerima laporan daripada seorang wanita.
Menurutnya, kejadian berlaku di sebuah rumah di Persiaran Minden, Gelugor di sini pada 2 Disember lalu.
Menurut laporan yang dibuat, suspek didakwa mendera empat kanak-kanak.
“Wanita itu direman selama enam hari dan ditahan di Penjara Seberang Perai di Jawi (Nibong Tebal). Dia dijangka dituduh selepas mendapat kebenaran Pejabat Timbalan Pendakwa Raya.
“Kes disiasat di bawah Seksyen 31(2) Akta Kanak-Kanak 2001 kerana penderaan kanak-kanak dan Seksyen 6(3) Akta Imigresen kerana tiada dokumen perjalanan yang sah,” katanya kepada pemberita hari ini.

Terdahulu, tular video berdurasi 15 saat yang memaparkan seorang wanita dipercayai pengasuh menampar muka bayi yang sedang menangis selain menarik tangannya dengan kuat ketika memakaikan baju.
Video itu menerima kecaman netizen apabila ramai mengatakan ia tindakan yang kejam dan pelaku harus dikenakan tindakan tegas.
Seorang pengguna laman sosial Twitter turut mendakwa individu yang merakam kejadian itu merupakan anak tiri suspek berusia 11 tahun yang juga dikatakan turut didera. – KOSMO! ONLINE


ADUN Tronoh dakwa tuduhan muslihat politik
Oleh ASLIZA MUSA

16 Mac 2022, 5:07 pm
IPOH – Ahli Dewan Undangan Negeri (ADUN) Tronoh, Paul Yong Choo Kiong memberitahu Mahkamah Tinggi di sini hari ini bahawa pertuduhan merogol yang dihadapinya merupakan satu muslihat politik.
Choo Kiong, 52, menyatakan perkara itu di hadapan Hakim Datuk Abdul Wahab Mohamed ketika sesi pemeriksaan utama oleh peguam Datuk Rajpal Singh yang mewakili bekas exco kerajaan negeri tersebut.
Menurut beliau, muslihat itu dirancang pihak tertentu disebabkan kerajaan Pakatan Harapan (PH) di Perak goyah kerana hanya memiliki majoriti tipis pada Pilihan Raya Umum Ke-14 (PRU-14).
Malah katanya, sekiranya terdapat dua ADUN daripada PH disingkirkan atau dijatuhkan, maka kerajaan negeri ketika itu juga akan jatuh.
“Ada juga ura-ura yang mengatakan terdapat usul tidak percaya kepada Menteri Besar akan diadakan pada Persidangan Dewan Undangan Negeri (DUN) selain saya akan diganti atau disingkirkan.
“Selepas kejadian, ada seorang lagi Exco yang dituduh terlibat dalam kes rasuah. Ini jelas menunjukkan ada pihak yang cuba menjatuhkan kami dalam kerajaan pada masa itu.

“Tarikh kejadian iaitu 7 Julai 2019 juga adalah terlalu hampir dengan majlis angkat sumpah penggal kedua Exco dan saya merupakan Exco pada ketika itu.
“Saya rasa ada pihak yang iri hati dan cemburu dengan porfolio saya,” katanya pada hari pertama prosiding bela diri semalam.
Choo Kiong yang memilih memberi keterangan secara bersumpah dari kandang saksi juga memberitahu mahkamah, beliau percaya mempunyai musuh politik.
Dia memberitahu sentiasa berasa diekori oleh kenderaan tidak dikenali setiap kali ke pejabatnya di bangunan Setiausaha Kerajaan Negeri atau pulang ke rumah. -KOSMO! ONLINE


Kedah cadang ketum dieksport ke luar negara
Oleh MOHD. RAFIE AZIMI

16 Mac 2022, 5:03 pm
ALOR SETAR – Kerajaan Negeri Kedah mencadangkan supaya ketum dibenarkan untuk dieksport ke luar negara terutama Thailand bagi membolehkan negara memperoleh manfaat daripada langkah tersebut.
Menteri Besar, Datuk Seri Muhammad Sanusi Md. Nor berkata, kebenaran itu juga secara tidak langsung dapat membanteras kegiatan penyeludupan yang berleluasa di sempadan Malaysia-Thailand.
Selain itu, kata beliau, pengeksportan ketum membolehkan kerajaan memperoleh pendapatan cukai.
“Kita juga dapat mengurangkan penggunaan tenaga, komitmen, sumber serta masa yang digunakan untuk membanteras kegiatan penyeludupan,” katanya pada sidang akhbar selepas mempengerusikan Mesyuarat Exco di Wisma Darul Aman di sini hari ini.
Katanya, beliau baru-baru ini menerima taklimat daripada agensi penguat kuasa yang menjaga keselamatan sempadan Malaysia-Thailand.
“Dalam taklimat tersebut, kesemua agensi terlibat termasuk tentera dan polis menjalankan tugas menangkap penyeludup ketum.

“Jadi, mengapa kita tidak halalkan sahaja pengeksportan ketum ke negara jiran kerana mereka di sana sememangnya mengkomersialkan tanaman tersebut terutama daripada segi perubatan,” ujarnya.
Bagaimanapun, katanya, undang-undang khas berkaitan ketum serta pengeksportannya perlu ditetapkan supaya ia tidak disalah guna oleh rakyat di negara ini.
Ujarnya, harga ketum di pasaran tempatan hanya RM30 sekilogram manakala di pasaran Thailand pula mampu mencecah RM150 sekilogram jika dihantar terus ke kilang. – KOSMO! ONLINE


Aksi lelaki bawa tilam atas kepala curi perhatian
Oleh KOSMO!

16 Mac 2022, 4:51 pm
PETALING JAYA – Sebagai kebiasaan untuk mengangkat sesuatu barang atau objek berat memerlukan tenaga kerja yang ramai.
Namun, berbeza dengan sebuah rakaman yang tular baru-baru ini memaparkan gelagat seorang lelaki membawa tilam secara seorang diri dengan hanya menampung menggunakan kepalanya telah meraih perhatian ramai.
Malah rata-rata penonton yang melihatnya terkedu dan menganggap kekuatan lelaki tersebut sangat luar biasa apabila dia kelihatan begitu stabil berjalan serta langsung tidak kekok membawa tilam seberat itu.
Menerusi video yang dikongsikan oleh pengguna media sosial, dia kemudiannya mula berjalan dengan agak laju sambil membawa tilam tersebut seolah-olah perlu segera sampai ke suatu tempat.
Lebih mencuit hati, ada pengguna mula berseloroh gelagatnya ini seperti para model yang berjalan di pentas peragaan sambil mempromosikan produk terbaharu.
“Dah macam model ‘fashion show’, berjalan sambil bawa tilam untuk buat promosi produk baharu,” seloroh Ayla.

Selain itu, ada juga yang turut memuji tindakan lelaki itu yang bijak memikirkan kaedah terbaik untuk membawa tilam tersebut selain memerlukan bantuan orang lain atau kenderaan bagi mengangkatnya.
“Ini la lelaki bijak, tidak susahkan orang lain, jimat nak bayar kos penghantaran,” ujar Zamzuddin. – KOSMO! ONLINE


Pendaki Gunung Tahan meninggal dunia dipercayai cirit-birit, hilang tenaga
Oleh HARIS FADILAH AHMAD

16 Mac 2022, 4:57 pm
LIPIS – Hasrat seorang pendaki untuk menamatkan ekspedisi mendaki Gunung Tahan tidak kesampaian apabila dia meninggal dunia ketika dalam perjalanan turun dari puncak itu di Kem Kor kira-kira 13 kilometer dari lokasi penamat Kuala Juram, Merapoh di sini hari ini.
Mangsa, Raja Azlan Shah Raja Abdul Aziz, 51, dari Petaling Jaya, Selangor meninggal dunia pada pukul 12.30 tengah hari dipercayai kehabisan tenaga dan lemah selepas mengalami cirit-birit selama dua hari.
Ketua Polis Daerah, Superintendan Azli Mohd. Noor berkata, pihaknya menerima maklumat daripada Jabatan Bomba dan Penyelamat Lipis mengenai seorang pendaki kehabisan tenaga untuk meneruskan perjalanan.
“Siasatan mendapati kumpulan pendaki terdiri daripada 12 orang kesemuanya lelaki dari Selangor yang dipandu arah dua malim gunung.
“Mereka mula mendaki pada 12 Mac lalu dan dijangka pulang dan tiba di Kuala Juram pada 16 Mac (hari ini), namun semasa dalam perjalanan turun mangsa hilang tenaga dan lemah,” katanya dalam kenyataan di sini hari ini.
Menurut Azli, malim gunung melaporkan mangsa mengalami cirit birit selama dua hari dan tidak makan sehingga lemah. -KOSMO! ONLINE


Budak 3 tahun tembak ibu guna pistol bapa
Oleh KOSMO!

16 Mac 2022, 5:00 pm
SPRINGFIELD, ILLINOIS – Seorang kanak-kanak berusia tiga tahun dari negeri Illinois, Amerika Syarikat (AS) menembak mati ibunya secara tidak sengaja ketika bermain dengan sepucuk pistol milik bapanya, lapor laman berita Wion News semalam.
Kejadian itu berlaku kira-kira pukul 9.30 pagi (waktu tempatan) Sabtu lalu di luar kedai Food 4 Less di kawasan kejiranan Dolton, kira-kira 33 kilometer bahagian selatan Chicago.
Menurut polis, kanak-kanak itu menemui pistol tersebut ketika dia berada di tempat duduk belakang kereta sementara ibu bapanya berada di hadapan.
“Entah bagaimana dia mendapat pistol itu lalu mula bermain dengannya, mengacukan dan melepaskan tembakan,” kata Ketua Polis Dolton, Robert Collins Jr.
Daejah Bennett, 22, terkena peluru pada bahagian leher dan dikejarkan ke Pusat Perubatan Universiti Chicago di mana dia kemudiannya disahkan meninggal dunia.
Pada Isnin lalu, Collins memberitahu bahawa bapa kepada kanak-kanak itu kini didakwa atas pertuduhan penyalahgunaan senjata api.

“Romell Watson, 23, akan didakwa kerana menggunakan senjata secara tidak sah,” kata Collins. – AGENSI